qundao/data-zh-poetry huggingface dataset:
苦雨·其四
作者：王寿
朝代：清

苔痕绿满庭，客踪绝已久。有约复不来，独酌杯中酒。日暮发狂歌，儿童齐拍手。笑我醉且颠，张胆竟如斗。拔剑怒冲冠，大声忽鲸吼。飞身欲上天，拨开云雾走。
潮音阁
作者：王寿康
朝代：清

塔影倒穿水，杨枝柔卧堤。帆随云气化，天欲树头栖。烟景涵峰泖，涛声赛鼓鼙。不堪凭吊处，墨妙感留题。
题陶云汀中丞采石登楼图
作者：王寿康
朝代：清

信有豪情压九州，携樽来上谪仙楼。摩天塔影云烟护，绕郭江声日夜流。虹影遥分千里月，蟾光静抱一湖秋。宾朋较似梁园盛，凭赛神仙聚十洲。
挽张之洞联
作者：王寿搏
朝代：清
体裁：联

五百年嵩岳钟灵，为皋夔、为伊旦，元老勋猷，没而不朽；数十载甄陶后学，如泰山、如北斗，神仙福泽，生有自来。
入栈
作者：王寿椿
朝代：清

远望白云生，行到云中立。举头不见云，但觉客衣湿。
古意
作者：王寿椿
朝代：清

郎如江上船，乘流不回顾。妾心江上水，婉转随船去。
山行
作者：王寿椿
朝代：清

驿路绕回峰，凭高四望通。人家秋色里，牧笛暮烟中。野水奔田急，山花点径红。正寻投宿处，山市小桥东。
挽徐致靖联
作者：王尊农
朝代：清
体裁：联

尊酒昔从游，檀板清歌，此曲只应在天上；湖楼才小别，幔亭余韵，可哀空与唱人间。
书卢沟店壁
作者：王尊美
朝代：清

虫声切切报新秋，月落镫昏四壁愁。残梦未成催上马，一天凉雨过卢沟。
秋夜不寐偶忆故山风物率尔成篇
作者：王尊美
朝代：清

簇簇茅茨负夕阳，疏疏杨柳带方塘。烟浮邻舍炊菰米，霜近山园坼栗房。鸡栅牛栏新位置，村醪野蔌小排当。田家事业知何有，尽在《豳风七月》章。小圃疏篱整复斜，一筇随处是生涯。游丝无赖时萦客，秋草多情尚著花。日暖僧房间问偈，月明林屋自煎茶。犹嫌姓字多叨窃，号作青山处士家。
秋夜不寐偶忆故山风物率尔成篇·其一
作者：王尊美
朝代：清

簇簇茅茨负夕阳，疏疏杨柳带方塘。烟浮邻舍炊菰米，霜近山园坼栗房。鸡栅牛栏新位置，村醪野蔌小排当。田家事业知何有，尽在《豳风七月》章。
秋夜不寐偶忆故山风物率尔成篇·其二
作者：王尊美
朝代：清

小圃疏篱整复斜，一筇随处是生涯。游丝无赖时萦客，秋草多情尚著花。日暖僧房间问偈，月明林屋自煎茶。犹嫌姓字多叨窃，号作青山处士家。
浪淘沙·丙寅仲秋，余以侍亲留白下，遣方海、方澜两儿赴蜀侍夫子
作者：王少华
朝代：清

皓魄满窗前。不照人圆。离魂真欲上青天。只为分巢双燕小，破尽宵眠。何计慰高年。日薄虞渊。时来甥馆问鱼笺。甚日浣花溪畔水，准送归船。
史梦兰继室田太夫人九十大寿
作者：王少泉
朝代：清
体裁：联

母大年子大名，鼗鼓彩衣，扶杖笑看老莱子；先上元逢上寿，辛盘椒酒，登堂欢祝太夫人。
晚泊嘉兴
作者：王尔梅
朝代：清
体裁：五言律诗

日斜抵槜李，萧寺起钟声。灯火移舟见，星辰穿树行。近城喧爆竹，到岸罢棋枰。应对鸳湖月，飘零酒一觥。
丁酉秋张兰谷招游龙泉夜中得雨泉韵清佳因赋长句即谢兰谷
作者：王尔烈
朝代：清

龙泉之龙去为霖，泉不自润收清音。朅来招提已三至，流水空对无弦琴。金钱敬卜神如贶，夜半淋浪闻枕上。晓来群山拥湿云，松根石罅波激荡。开唇鼓吻龙作声，钧天乐作虞球鸣。入耳喧腾转幽静，到眼活泼还晶瑩。此时髯龙吹细籁，白帝骖龙飏风旆。巨象呼吸狮子鸣，喷雷翻雪众声会。入夜禅龛龙吐珠，群仙影动开琼琚。梦榻浑忘身是我，庄生蝴蝶飘蘧蘧。一雨成奇伊谁力，欲问山灵山默默。此日相招饱意归，惠我岂惟多酒食。
丁酉秋张兰谷招游龙泉夜中得雨泉韵清佳因赋长句即谢兰谷
作者：王尔烈
朝代：清
体裁：古风

龙泉之龙去为霖，泉不自润收清音。朅来招提已三至，流水空对无弦琴。金钱敬卜神如贶，夜半淋浪闻枕上。晓来群山拥湿云，松根石罅波激荡。开唇鼓吻龙作声，钧天乐作虞球鸣。入耳喧腾转幽静，到眼活泼还晶莹。此时髯龙吹细籁，白帝骖龙飏风旆。巨象呼吸狮子鸣，喷雷翻雪众声会。入夜禅龛龙吐珠，群仙影动开琼琚。梦榻浑忘身是我，庄生蝴蝶飘蘧蘧。一雨成奇伊谁力，欲问山灵山默默。此日相招饱意归，惠我岂惟多酒食。
三寺纪景戏作排律五十韵
作者：王尔烈
朝代：清
体裁：五言排律

屐齿抛来久，风尘二十秋。千峰欣共赏，三刹快相留。西阁依云卧，龙泉尽□游。净瓶窗外得，螺黛海中浮。磐石龙馀尾，松门塔在眸。狮鸣钟向口，象卧鼻垂头。双牖东堂爽，层阶佛座幽。数椽弥勒殿，万卷藏经楼。日饮濯缨水，閒听唤妇鸠。漱琼书可拓，符吐义当求。试觅南泉道，桃花几误刘。言寻祖越寺，蝶梦顿忘周。群岳真堪锁，松坡果不侔。轮囷扪太极，欹侧驻高邱。有洞窈而曲，无梁阻且修。振衣诗忆左，留迹地非缑。饱饭招提别，迂途景物搜。井深八角甃，亭敞四山收。归路同谈虎，夕阳已下牛。客灯聊共息，佛顶更为谋。浴佛香花日，探奇鸾鹤俦。天门穿石壁，滴水玩珠旒。缘磴行如蚁，凌虚坐似舟。西明石观旧，龙井水泉优。路绝松能接，崖悬足惮投。奚奴矜健捷，铤险迈猿猴。尔辈殊堪羡，先生今且休。此行真卓荦，来日应优游。僧指香岩路，筇扶碧岭陬。蕨芽同采采，麦浪渐悠悠。烹茗石桥憩，倾壶枫树庥。迟回行九曲，缥渺到三洲。峰对关门似，尖多笔架犹。炷香云篆袅，坡绣罽茵柔。鹦鹉飞堪唤，钵盂黝若髹。通明山透月，夹缝路登虬。塔矗千寻壁，龙潜百丈湫。方枰仙所奕，高阁佛之邮。花雨台存矣，危岩魔炼不。井连当陆羽，桥断割鸿沟。奇绝雪庵塔，穹兮葛氏瓯。虚中甘露贮，覆手玉丸抠。水浅无盈涸，年多阅电沤。荒碑如禊帖，残字露银钩。文以唐宗敕，石于贞观锼。何其平燹乱，乃尔重缁流。金衲应非俗，铜牌或有由。诛茅伊自始，揽胜此其尤。后者谁乘鹤，吾侪岂学鸥。短言聊纪实，挂漏待相酬。
三寺纪景戏作排律五十韵
作者：王尔烈
朝代：清

屐齿抛来久，风尘二十秋。千峰欣共赏，三刹快相留。西阁依云卧，龙泉尽□游。净瓶窗外得，螺黛海中浮。磐石龙馀尾，松门塔在眸。狮鸣钟向口，象卧鼻垂头。双牖东堂爽，层阶佛座幽。数椽弥勒殿，万卷藏经楼。日饮濯缨水，閒听唤妇鸠。漱琼书可拓，符吐义当求。试觅南泉道，桃花几误刘。言寻祖越寺，蝶梦顿忘周。群岳真堪锁，松坡果不侔。轮囷扪太极，欹侧驻高邱。有洞窈而曲，无梁阻且修。振衣诗忆左，留迹地非缑。饱饭招提别，迂途景物搜。井深八角甃，亭敞四山收。归路同谈虎，夕阳已下牛。客灯聊共息，佛顶更为谋。浴佛香花日，探奇鸾鹤俦。天门穿石壁，滴水玩珠旒。缘磴行如蚁，凌虚坐似舟。西明石观旧，龙井水泉优。路绝松能接，崖悬足惮投。奚奴矜健捷，铤险迈猿猴。尔辈殊堪羡，先生今且休。此行真卓荦，来日应优游。僧指香岩路，筇扶碧岭陬。蕨芽同采采，麦浪渐悠悠。烹茗石桥憩，倾壶枫树庥。迟回行九曲，缥渺到三洲。峰对关门似，尖多笔架犹。炷香云篆袅，坡绣罽茵柔。鹦鹉飞堪唤，钵盂黝若髹。通明山透月，夹缝路登虬。塔矗千寻壁，龙潜百丈湫。方枰仙所奕，高阁佛之邮。花雨台存矣，危岩魔炼不。井连当陆羽，桥断割鸿沟。奇绝雪庵塔，穹兮葛氏瓯。虚中甘露贮，覆手玉丸抠。水浅无盈涸，年多阅电沤。荒碑如褉帖，残字露银钩。文以唐宗敕，石于贞观锼。何其平燹乱，乃尔重缁流。金衲应非俗，铜牌或有由。诛茅伊自始，揽胜此其尤。后者谁乘鹤，吾侪岂学鸥。短言聊纪实，挂漏待相酬。
书汪氏双节传后
作者：王尔烈
朝代：清

二女同居多异志，两贤相遇真家瑞。家瑞偏逢变坎坷，贤女空悲共憔悴。汪君同室曰王徐，浙水清门著节义。自昔之子号宜家，厥后良人厄远地。瞻望母兮目岂瞑，哀弱子兮孤谁寄。庄姜戴妫无猜嫌，赵姬叔隗均礼谊。含悽且作未亡人，戮力同肩未了事。风雨冥冥虓虎惊，篱壁萧萧魑魅肆。凛冽冰霜足禦侮，殷勤针黹还供匮。冬夜夏日寒暑长，机筐书箧无时置。高堂终年子有成，地下报君妾无愧。贤哉患难有同心，嗟乎传闻为酸鼻。福堂应以阴骘酬，弱骨何必鬼神忌。齐年双嫠穴同归，百死孤生空血泪。闺中婴臼岂为名，身后鼎牲匪我思。君恩逮下靡有遗，孝子显亲无弗至。吾为贤者叹馀生，何以报之为良吏。
五佛顶
作者：王尔烈
朝代：清

石关祇许侧身上，佛顶直堪引手扪。已使群峰来脚下，从前艰步不须论。
仙人台
作者：王尔烈
朝代：清

天风吹轻衣，缥渺立绝顶。棋声若可闻，欲上梯痕迥。俯视屏障开，层叠青碧醒。万象罗吾前，所历皆炯炯。荒碑纪丙午，零落难细诇。蜗篆古虫鱼，苔斑汉彝鼎。忽看峭壁来，高力破溟涬。下临无底壑，石棱剑戟挺。奇绝动心魂，长啸惊侪等。
再入千山游大安寺
作者：王尔烈
朝代：清

深箐层崖蛇虎居，短衣匹马过来初。峰奇乍若逢高士，境别浑如读异书。双阙洞开苍壁迥，万山奔赴绀宫虚。松林想见当时盛，拥翠惊涛势浩如。
吐符应生
作者：王尔烈
朝代：清

磨崖深刻字青苍，三百年来义莫详。降岳文宗周大雅，吐符词铸汉中郎。峰头日早扶桑近，石窦泉高玉井香。星使徒惊神秀在，岂知王业肇东方。
吐符应生
作者：王尔烈
朝代：清

绣衣题刻郁崇冈，铁画端严历岁长。降岳文宗周大雅，吐符词铸汉中郎。应惊翠巘横坤轴，岂识飞神出震方。注目峰头思一解，濯缨泉水自汤汤。
咏千山诗二首
作者：王尔烈
朝代：清

高山天作帝王州，长白尊居望莫由。一石一泉皆化育，千华千顶孰雕锼。水无四渎原依海，山不三公岂屑侯。擅胜生辉应有日，豳岐翘首翠华游。玉勒朱旗清晏时，茅堂石径一委蛇。孝思自溯丰岐业，睿赏长留典诰词。华岱仰闻称伟俊，沧溟应待眺瑰奇。松声泉韵如相语，宝字天文乞勒碑。
咏千山诗二首·其一
作者：王尔烈
朝代：清

高山天作帝王州，长白尊居望莫由。一石一泉皆化育，千华千顶孰雕锼。水无四渎原依海，山不三公岂屑侯。擅胜生辉应有日，豳岐翘首翠华游。
咏千山诗二首·其二
作者：王尔烈
朝代：清

玉勒朱旗清晏时，茅堂石径一委蛇。孝思自溯丰岐业，睿赏长留典诰词。华岱仰闻称伟俊，沧溟应待眺瑰奇。松声泉韵如相语，宝字天文乞勒碑。
寄穆斋烦拓雪庵碑四首
作者：王尔烈
朝代：清

重烦登陟不辞疲，片石当前竟未知。久剥岁年元易误，忙裁书札致多疑。千山最古推斯刹，百载何人识此碑。犹忆摩挲苔藓处，墙阴幽翳树参差。龟螭屹立未欹斜，字势轩昂虞褚家。学士头衔耐雨雪，金公篆额足烟霞。远寻空费游山屐，细拓惟成画足蛇。廊背雪庵碑即此，良心可惜用心差。非关旧事欲翻新，往迹应怜扑面尘。不辨元隋俗士误，何知今古野僧淳。神如相护踪犹在，石不能言字可循。同志于思今暇否，但邀偕往不须询。
寄穆斋烦拓雪庵碑四首·其一
作者：王尔烈
朝代：清

重烦登陟不辞疲，片石当前竟未知。久剥岁年元易误，忙裁书札致多疑。千山最古推斯刹，百载何人识此碑。犹忆摩挲苔藓处，墙阴幽翳树参差。
寄穆斋烦拓雪庵碑四首·其三
作者：王尔烈
朝代：清

非关旧事欲翻新，往迹应怜扑面尘。不辨元隋俗士误，何知今古野僧淳。神如相护踪犹在，石不能言字可循。同志于思今暇否，但邀偕往不须询。
寄穆斋烦拓雪庵碑四首·其二
作者：王尔烈
朝代：清

龟螭屹立未欹斜，字势轩昂虞褚家。学士头衔耐雨雪，金公篆额足烟霞。远寻空费游山屐，细拓惟成画足蛇。廊背雪庵碑即此，良心可惜用心差。
寄穆斋烦拓雪庵碑四首·其四
作者：王尔烈
朝代：清

雅兴应仍在，贤劳已共知。更寻樵径去，相约食瓜时。真面须重认，深根可自披。杨声闻戛戛，泉响和澌澌。秘阁思添帙，邮筒敬寄诗。非君成胜事，属望复谁居。
弥勒峰
作者：王尔烈
朝代：清

弥勒高峰像宛然，坦怀趺坐众峰前。烟云久饫彭亨腹，文字谁劖混沌天。山半僧归犹喜客，松阴榻静且逃禅。午钟一饭山蔬饱，乘兴还寻十丈莲。
普安观
作者：王尔烈
朝代：清

路盘之字到层云，兰若窗临众壑纷。欲倩荆关写奇态，麻皴斧劈墨氤氲。
来鹤亭
作者：王尔烈
朝代：清

襄平城郭近山垠，丁令归时华表存。五刹不闻留姓字，千年何独觅儿孙。灵波渺渺云烟幻，僧塔累累草树繁。谁共青山不生灭，鹤来应为问真源。
欲至大安寺不果
作者：王尔烈
朝代：清

登陟犹馀济胜才，回车何日望崔嵬。高峰入梦如经眼，万壑当门祇望梅。游子莫闻鸾凤啸，大夫皆作栋梁材。不须山水说残剩，灵秀应多雨露培。
炼魔石
作者：王尔烈
朝代：清

仙人堂下路嵯峨，密树牵衣伛偻过。身到夹峰穿穴蚁，面临圆石乘潮鼍。孤僧打七经风雪，众客参三畏薜萝。岂为炼魔来此地，诗魔翻恐更增多。
狮子峰
作者：王尔烈
朝代：清

西域何时来向东，不施爪距镇群雄。绿苔毛彩青松发，声应蒲牢万壑空。
王稔畦六十寿
作者：王尔烈
朝代：清

日坐缁帷手一编，鹤沙踪迹渺云烟。薰陶尽染芝兰气，矍铄谁量松柏年。白傅千篇难独美，陶潜五子让今贤。何须问取丹砂诀，共道先生是地仙。
瓶峰古松
作者：王尔烈
朝代：清

西阁依云筑，孤峰近砌斜。石无凡土壤，松带古烟霞。偃蹇天相压，参差日欲遮。生枯双幻影，谨并画图誇。
石门至西明庵
作者：王尔烈
朝代：清

仙阙碧萝封，微闻度午钟。帘垂宁辨水，云合不知松。人逐飘飘屐，音听落落筇。谁知凌绝顶，有客不能从。
祖越寺
作者：王尔烈
朝代：清

峰外奇峰一上松，神仙应向此间逢。穿林风劲来香象，守洞云深啸老龙。玉匮流传黄帝事，青城髣髴丈人封。昔人自有看山眼，五岳何难一腹容。
祖越寺
作者：王尔烈
朝代：清

祖越多奇境，天工亦幼哉。茨山七圣入，蜀道五丁开。冈迥鸟边去，洞深秋气来。自无颠倒念，不上炼魔台。
自隆阜岭至七岭
作者：王尔烈
朝代：清

轻云疏雨洒郊坰，野旷天高眼乍醒。草色初分深浅碧，峰头遥露短长青。轮蹄已洗千山水，烟霭犹藏五寺形。二十馀年成阔别，漫将尘事述山灵。
自龙泉徒步至香岩行三十里偕润溥淳叟杏村瑞昌数君
作者：王尔烈
朝代：清

龙泉兹已别，送客水萧萧。迢递来西岭，盘桓坐石桥。陆茶方共饮，葛杖又相招。僧指香岩寺，仙台路未遥。香岩初入处，樵径曲如弓。排剑青峰立，攒云绿树丛。泉闻铿尔韵，衣受快哉风。足力宁知倦，犹存琢句功。
自龙泉徒步至香岩行三十里偕润溥淳叟杏村瑞昌数君·其一
作者：王尔烈
朝代：清

龙泉兹已别，送客水萧萧。迢递来西岭，盘桓坐石桥。陆茶方共饮，葛杖又相招。僧指香岩寺，仙台路未遥。
自龙泉徒步至香岩行三十里偕润溥淳叟杏村瑞昌数君·其二
作者：王尔烈
朝代：清

香岩初入处，樵径曲如弓。排剑青峰立，攒云绿树丛。泉闻铿尔韵，衣受快哉风。足力宁知倦，犹存琢句功。
西阁客灯
作者：王尔烈
朝代：清

危岩结搆两三间，短竹疏窗笑语閒。昏黑群峰但无睹，下方应讶火铃还。
观音阁
作者：王尔烈
朝代：清

履险如夷藉此心，从容身已到高岑。钵盂历历来丹灶，鹦鹉翩翩向竹林。碑字模糊苔作篆，琪花芬馥叶成阴。何时微志能粗了，手结茅亭抱膝吟。
过医巫闾山诗
作者：王尔烈
朝代：清

天府有崇山，医闾关外壮。长白遥拱挹，两京此屏障。管领西来蜂，朝东各献状。若崩角稽首，后先不相让。乃知开辟初，已定今之王。
过钓君台
作者：王尔烈
朝代：清

抛书揽胜钓台过，全副千山马首罗。我欲携将怀袖去，作为笔格日摩挲。
雪庵碑
作者：王尔烈
朝代：清

青山阅沧桑，人与泉流逝。碑字诏来兹，片石功非细。探奇入千山，稽古感兴替。坐卧读其间，半皆隆嘉岁。尤多万历年，衰晚恣壮丽。最后至香岩，墙背树翳翳。贞珉屹然存，字有褚虞势。风雨所泐蚀，岁月难审谛。一石告我知，隐跃出草际。曰维唐贞观，航海使星诣。雪庵异迹闻，赐予有嘉惠。厥赐碑与牌，碑以表禅慧。环山为之田，铜牌乃符契。明碑尽可仆，此碑有攸系。雪庵方外人，何以感唐帝。幼安与方彦，德使顽钝励。芳徽岂不彰，表闾殊未逮。
香岩寺
作者：王尔烈
朝代：清

峰峦览尽兹为秀，浓淡由来本色兼。画笔谁能工透瘦，雨窗恰好称廉纤。棋临沧海千年局，石鍊红尘百丈炎。惟有白云惜青翠，每将轻蔼护峰尖。
龙泉寺
作者：王尔烈
朝代：清

旧踏龙泉有屐痕，今来西阁阅朝昏。层轩历落峰峦入，叠嶂森严日月吞。瀑水时飞岩际雨，怪松皆走石间根。幽奇两擅应雄长，一字为褒须更论。
龙泉寺
作者：王尔烈
朝代：清

鸟引花迎到寺门，翠屏环拥绀宫尊。一千峰里烟霞胜，十六景中图画存。绝壁时悬云外屋，怪松皆走石间根。来游总向西堂宿，琼岛虚舟惬梦魂。
有以琴命予者赋谢
作者：王尔膂
朝代：清

雁行中断最堪悲，壁挂青桐匣贮丝。日上晴窗闲袖手，十年心事阿谁知。
瓒甥诗至次韵答之
作者：王尔膂
朝代：清

羡尔桐阴什，才随雁影过。承家良足韪，似舅未为多。彩笔秋垂露，灵心夜贯河。由来风雅事，无若后生何。
谡园看红叶
作者：王尔膂
朝代：清

不知青玉树，谁作赤霞匀。老至翻能媚，秋深欲当春。无风宵亦坠，著露晓尤新。何事悲萧索，寒光自照人。
尼山
作者：王尔鉴
朝代：清

寰中五岳插天起，神龙半隐青霄里。钟灵何地无伟人，毓圣特异尼之址。可知名山不在高，地灵往往生英豪。一自麟书降祥后，众山罗列皆儿曹。亭亭五峰中圩顶，其余四配若引领。青葱环绕文德林，俨然三千七十依坛杏。尼山之尊亦如岱岳尊，那许太华恒霍嵩高与之并。上有中和壑，下有坤灵洞。智源溪水浩瀚流，沿流讨源者颇众。关闽濂洛支派通，大海朝宗百川共。一泓活水千秋澄，谁向智源窥体用。观川亭前石罅如刀劈，一线幽深荒藓积。安得五丁凿破云雾堆，瞥见天光万重辟。西南诸峰拱如屏，五峰上映五老星。当年颜母山头祷，神哉木叶随降升。天生圣哲事岂偶，一山不世钟坤灵。平生是山切仰止，作吏何缘地邻此。只今小憩幽崖前，犹忆春风浴沂水。由来山水清音多，仿佛金石丝竹之声悦吾耳。五峰林密浮苍烟，抠衣未敢凭其巅。
观峄山牧牛歌
作者：王尔鉴
朝代：清

牧儿驱牛晓满峄，群牛乱石横山脊。起者伏者石如牛，卧者立者牛如石。忽然扣角一长歌，南山白石纷坡陀。腰间插斧口吹笛，头戴笠子肩披蓑。醉眠芳草松风下，饮犊归来月在野。借问世上悠悠儿，谁似山中牧牛者？
赠童子张昌
作者：王尔鉴
朝代：清

君不见张氏之子玉一片，四座惊看弄笔砚。蹲身据案用全力，双眸炯炯如掣电。文章气骨峻且奇，格虽未老绰有姿。染翰更能作大字，楷书杜曲早朝诗。尔家九龄饱经史，文陈终古称雄师。尔年九龄已如此，当以九龄期望之。
挽张之洞联
作者：王尚济
朝代：清
体裁：联

负儒林宿望，远绍旧学，近启新知，教士有方，天下英才尽桃李；为国家重臣，出任疆圻，入参枢密，骑箕太早，神州宪政甫萌芽。
七里河待渡
作者：王尚辰
朝代：清

趁墟小聚岸沙边，渡口无人待放船。附郭鱼鲜争入市，傍山水足早耕田。岚光破日沈花坞，霜气侵晨养麦天。欲向七门寻庙记，囊中尚有拓碑钱。
寿州死难三十六人祠堂联
作者：王尚辰
朝代：清
体裁：联

义气塞淮淝，三十六人，莽莽阵前同赴难；精灵依草木，一百五日，年年山下为招魂。
戊申春日游逍遥津
作者：王尚辰
朝代：清

芳草满汀洲，繁花散远畴。野桥支曲径，急雨乱春流。树暗闻啼鸟，波平看浴鸥。柴门临水近，罢钓系渔舟。
题龙兴寺联
作者：王尚辰
朝代：清
体裁：联

剩一片瓦砾场空，不闻虚堂梵呗，落日钟声，初地怕重经，凭他亿万化身，难逃劫火；笑千载英雄梦短，惟余郭外山光，水边秋色，良辰休放过，好与二三旧雨，闲话松阴。
龙江待风
作者：王尚辰
朝代：清

才别青溪第一程，扁舟泊处晚潮生。乌啼老木霜无迹，雁渡寒江月有声。振触乡愁倾薄酒，商量画稿剪孤檠。朝来顺水扬舲去，两岸青山递送迎。
聂王墓
作者：王尽心
朝代：清

墓门尽日锁烟萝，三尺残碑字半磨。帝子不来云欲暝，古槐风里乱蝉多。
夜坐
作者：王岱
朝代：清
体裁：五言律诗

虫语惊寒梦，飒然山夜深。遥镫隔溪隐，残月过庭阴。野哭多新感，林秋识旧音。年来风物异，不但客伤心。
寓刘储升江楼
作者：王岱
朝代：清
体裁：七言律诗

出山犹胜住山幽，为爱君家江上楼。风送岸花粘客袂，雨来烟嶂压行舟。遥峰入幕青无已，野水平天稳不流。独有海翁机事绝，朝看沙鸟暮浮鸥。
永州道中示易无画
作者：王岱
朝代：清
体裁：五言律诗

松影碧摇摇，无风亦自涛。寒花随涧落，细路入峰高。云动低依客，烟深远唱樵。岳青九面外，此地足诛茅。
游龙泉岩望海山达濠一带
作者：王岱
朝代：清
体裁：七言律诗

地势垂穷巨海浮，尚横叠嶂截中流。悬岩忽辟奇峰腹，窄径斜穿乱石头。潮静兵艚犹设讯，烟清蜃气不生楼。何期令作余年日，得展乾坤万里眸。
赠汪魏美徐兰生两隐者
作者：王岱
朝代：清
体裁：五言律诗

西山有灵隐，松桂生岩扉。二老采薇久，十年来市稀。驻颜留黑发，饮憾著麻衣。一倍悲歌发，斜阳恸哭归。
禹州道中
作者：王峻
朝代：清

茫茫四野寒萧骚，朔风动地声怒号。车帷卷破马踯躅，夕阳惨淡横平皋。行人瑟缩帽檐侧，手脚冻冷面如墨。晚来投店满衣尘，童仆相看不相识。
谒岳忠武庙
作者：王峻
朝代：清

强弓手挽雅歌娴，未许韩刘伯仲间。谁使朱仙回玉帐，转愁雪窖有刀环。长城自坏天难问，半壁偏安主厚颜。遗庙近邻嵇绍墓，灵旗风静古碑闲。
题戴巨川庶子画马
作者：王峻
朝代：清

先生画马如画牛，不著鞍鞯不络头。超遥肯与驽骀伍，放旷还同麋鹿游。先生相马如相士，德合刚柔比君子。神闲气静在平时，电激飙驰日千里。拈毫十日又五日，惨淡经营能事毕。恍疑貌出古纤骊，直压开元卌万匹。君不见黄金之勒锦障泥，多少款段当风嘶。安得壮士驰骏足，层冰蹴裂交河西。
挽张之洞联
作者：王崇烈
朝代：清
体裁：联

论情则义重博施，论恩则感深知己；在朝则怆怀柱石，在家则恸见杯棬。
挽张之洞联
作者：王崇焘
朝代：清
体裁：联

九龄本正色立朝，即公遗疏千言，当封岭表曲江墓；安石以笃疾旋旆，恨我秋风一病，未侍东山别墅棋。
挽张之洞联
作者：王崇焘
朝代：清
体裁：联

谟猷入告，社稷以安，痛两宫顾命殷拳，方冀老成长夹辅；忧患未平，栋梁遽折，为大局厄运恸哭，讵因任恤感私恩。
姚若侯至感赠
作者：王崇简
朝代：清
体裁：七言律诗

侧身天地岁时迁，岂意重逢北斗边。万里风波双眼内，三年悲喜一灯前。独宜纵酒聊谐俗，何处狂歌可问天。莫向帝城怀往事，五陵松柏半荒烟。
寄怀梁公狄内弟流寓宝应
作者：王崇简
朝代：清
体裁：七言律诗

念子年来多病侵，鱼潜鸿杳信沉沉。奔腾昔日天涯泪，彫落余生岁晚心。万里风尘双须短，他乡客梦一镫深。何时携手沧溟去，瓢笠潇潇上翠岑。
寄赠申凫盟
作者：王崇简
朝代：清
体裁：五言律诗

秣陵云扰后，寤寐忆君多。吾道存薇蕨，风尘乱薜萝。遐心栖大麓，清梦越漳河。何日偕瓢笠，幽嵓听浩歌。
新秋感兴三首
作者：王崇简
朝代：清

忆昔谁人秉国成，甘泉烽火岁频惊。盈庭聚讼惟钩党，伏阙求官藉论兵。坐使威权归北寺，遂令盗贼躏西京。五陵豪贵皆尘土，日暮青磷遍野横。殉国曾闻有数公，犯颜敢谏向来同。卫宫几见杨文义，伏辇还逢嵇侍中。荆棘荒凉悲夜月，蟪蛄哀怨吊秋风。至今箕尾光难灭，古木寒烟恨不穷。渔阳秋色照桑乾，日暮沙飞雁度难。御苑金茎迷细草，上方银汉挂阑干。西风欲诉明妃怨，千载空歌易水寒。怅望高天成太息，数声清角月中残。
新秋感兴三首·其一
作者：王崇简
朝代：清
体裁：七言律诗

忆昔谁人秉国成，甘泉烽火岁频惊。盈庭聚讼惟钩党，伏阙求官藉论兵。坐使威权归北寺，遂令盗贼躏西京。五陵豪贵皆尘土，日暮青磷遍野横。
新秋感兴三首·其三
作者：王崇简
朝代：清
体裁：七言律诗

渔阳秋色照桑乾，日暮沙飞雁度难。御苑金茎迷细草，上方银汉挂阑干。西风欲诉明妃怨，千载空歌易水寒。怅望高天成太息，数声清角月中残。
新秋感兴三首·其二
作者：王崇简
朝代：清
体裁：七言律诗

殉国曾闻有数公，犯颜敢谏向来同。卫宫几见杨文义，伏辇还逢嵇侍中。荆棘荒凉悲夜月，蟪蛄哀怨吊秋风。至今箕尾光难灭，古木寒烟恨不穷。
杂怀
作者：王崇简
朝代：清
体裁：七言律诗

疏篱松影拂前除，闭径常回长者车。适意漫劳康乐屐，忘名不著子云书。岁时花月频沽酒，风雨黄昏独掩庐。最喜诗怀殊健逸，闲吟应可傲樵渔。
舒章至
作者：王崇简
朝代：清
体裁：七言律诗

经岁犹然识泪痕，幽怀相向各声吞。惟余悲感心多愧，无复欢娱事可言。勋业漫期新竹帛，风尘可有旧桃源。天涯兄弟伤摇落，把臂如君今几存。
太皞宓牺氏陵
作者：王嵩高
朝代：清

邃古传神母，流光感赤虹。龙书彰圣瑞，日角表皇躬。肇启苞符秘，能侔造化功。纪元开运会，画卦判洪濛。理协阴阳始，几参象数终。三才咸有统，六位嬗无穷。姬孔渊源在，炎黄谥号同。补天咨帝妹，创字授臣工。任宿沿风姓，庭巢列禅通。混茫都邑改，巍焕寝园崇。绀殿凌霄汉，丹陵接华嵩。握图容自肃，衣卉道弥冲。作者斯文祖，钦哉望秩隆。圣朝稽典礼，谟诰述庞鸿。日月觚棱外，乾坤法象中。白龟沦蔡水，苍桧拥斋宫。幽赞诚何极，灵蓍满百丛。
江研农杨柳枝词画册
作者：王嵩高
朝代：清

垂虹宛转赤阑桥，几树依依学舞腰。至竟不知攀折苦，春来依旧绾长条。柔条初种不胜鸦，青粉墙边问阿家。恰悔当初容易别，几番飞絮又飞花。
江研农杨柳枝词画册·其一
作者：王嵩高
朝代：清

垂虹宛转赤阑桥，几树依依学舞腰。至竟不知攀折苦，春来依旧绾长条。
江研农杨柳枝词画册·其二
作者：王嵩高
朝代：清

柔条初种不胜鸦，青粉墙边问阿家。恰悔当初容易别，几番飞絮又飞花。
焦山夜话
作者：王嵩高
朝代：清

颠风吹塔铃，环山大波涌。虚堂佛火明，嗒然无怖恐。高咏溯坡公，后先堪继踵。宵深人未眠，神清骨愈耸。鼎摩云雷纹，鹤忆青田种。呼童启岩扉，霰雪皓已拥。总持饶逸兴，得句如璧拱。蜡屐傥相邀，余亦贾余勇。
玉阶怨
作者：王嵩高
朝代：清

班姬辞辇后，纨扇雪霜侵。妾貌那堪惜，君恩良自深。广庭萋绿草，华殿起秋阴。犹胜长门者，空输买赋金。
瓯北谭祁阳往事有感次韵
作者：王嵩高
朝代：清

黄粱梦里记曾游，争羡陶公督八州。燕去空堂巢已覆，鹤归华表冢难求。论诗跌宕须眉在，话旧凄凉涕泗流。同是故人兼故吏，相看霜雪各盈头。
盱眙怀常尉建
作者：王嵩高
朝代：清

昔人耽吏隐，曾此驻高轩。白日无公事，青山满县门。调琴寄幽兴，拄笏欲忘言。不见神仙尉，诗成谁与论。
罗两峰画鬼趣图
作者：王嵩高
朝代：清

罗生画手今所无，游戏乃作鬼董狐。希求虚怯堕彼趣，修罗岂与人群殊。以清净眼烛幽昧，出神通力追形模。你弥游观怛犁御，五百城渚环睢盱。华鬘象马有威德，蓬裸或被诸天驱。佛云饿鬼三十六，针毛炬口焦皮肤。亿耳索水那得饮，造十恶业生三途。兴酣泼墨写精怪，青林月黑烟模糊。髑髅人立相向语，阴风飒飒鸺鹠呼。魌头硕腹厥状丑，伶仃瘦骨撑朽株。奇鬼搏人面蓝色，勒那绣利招其徒。谁持敝盖插蕉扇，强者颐指弱者趋。爱河沈溺不知厌，韶颜一瞬鸠槃荼。无常旁瞰吁可畏，譬若灌顶凉醍醐。罗生写此非玩世，愿离五欲求真吾。贪嗔痴爱皆妄想，神识昏惰空顽躯。刘龙营财笑抚掌，送人作郡遭揶揄。得钱肯许定伯卖，醉归勿倩黎邱扶。坡公好说姑忘听，阮瞻持论无乃迂。然犀照水太相逼，铸鼎象物畴能逋。道子曾摹地狱相，龚开亦有搜山图。荒唐吊诡擅能事，要从恐怖生怡娱。请君盥手绘大士，慈云香海青莲趺。竹林昼静散花雨，杨枝甘露沾冥途。一切有情尽回向，群生各得衣中珠。夔魖罔两久潜匿，烟云变灭归须臾。青天白日大欢喜，辟邪安用悬桃符。
龙山寺别念昔二叔
作者：王嵩高
朝代：清

荦确行陂陀，苍然四山暮。淡月生前峰，照见招提路。远水送孤舟，长天隐春树。渔镫波外悬，僧磬烟中度。怊怅竹林人，来朝峭帆去。
偕缦云游山至玉泉池小憩
作者：王师曾
朝代：清

携酒入林隈，幽花细碎开。山情多变幻，云意自迟回。奔竞岩间瀑，清疏石上苔。留连慕鱼鸟，日暮尚徘徊。
挽陈其美联
作者：王师曾
朝代：清
体裁：联

伟绩著三吴，陡闻野桐单骑，狭路竟逢许贡客；大名垂千古，可惜燕云唾手，渡河未集岳家军。
近怀寄朱生半人上海
作者：王师曾
朝代：清

老树空庭立，婆娑生意微。位居人下偪，春向客前归。体弱稀交际，时危敢腹诽。虞翻无媚骨，动与世相违。
七十述怀
作者：王希玉
朝代：清

教养匪容易，况余只翼人。五更千里梦，百岁卅年身。耕战能开国，移家劣避秦。叮咛家祭日，有以慰双亲。
和月锄舅父
作者：王希玉
朝代：清

诗人岂愿以诗鸣，聊将胸中块垒平。续座右铭崔子玉，哀江南赋庾兰成。辟肌自是能分理，目治何妨便手营。穷乃益工如不谬，伫看大集出觥觥。
咏严子陵钓鱼台
作者：王希玉
朝代：清

雷雨昆阳卓战功，芜亭麦饭几途穷。烽烟断处炊烟起，风雪芦花一钓翁。
无题六首
作者：王希玉
朝代：清

快绝幽灵忽四通，形骸脱尽自能聪。临流顾影荒溪上，面壁安禅古寺中。月洛参横思远道，微风疏雨感秋风。飘然还汝心清净，记取孤高北向鸿。颇闻邱陇上牛羊，绝代佳人此閟藏。几族野花惊冷艳，一枝病叶怯新霜。梦魂厮守徒虚语，生死相忘况异乡。料得泉台较安稳，东风无限拥牙章。可怜人去更楼空，倘许黔娄怨谢公。大块文章烟景里，众人歌哭水声中。曾相识燕呢喃语，剩手栽花寂寞红。早悟无生无住理，买舟悔不小湖东。门前车马喧非我，憎未忘情爱更痴。无那众生迷义谛，好从太始證心期。蜂房蚁舍相凌突，马褐牛衣有等差。化翮笼樊霞举易，可怜根性更难移。人生意味假还真，凤泊鸾飘是主因。昵爱逾暌斯愈恋，诚求相等故相亲。甘萦枕魇双方未，苦带梭肠一缕辛。悔惜河梁一携手，创痕渗作土花新。平生伉俪兼师友，学术英伦世界先。始识造端夫妇论，鸢飞鱼跃自由诠。切磋道义兹无望，宝爱悲伤讵有年。若就国情衡损益，不徒遗恨抱终天。
无题六首·其一
作者：王希玉
朝代：清

快绝幽灵忽四通，形骸脱尽自能聪。临流顾影荒溪上，面壁安禅古寺中。月洛参横思远道，微风疏雨感秋风。飘然还汝心清净，记取孤高北向鸿。
无题六首·其三
作者：王希玉
朝代：清

可怜人去更楼空，倘许黔娄怨谢公。大块文章烟景里，众人歌哭水声中。曾相识燕呢喃语，剩手栽花寂寞红。早悟无生无住理，买舟悔不小湖东。
无题六首·其二
作者：王希玉
朝代：清

颇闻邱陇上牛羊，绝代佳人此閟藏。几族野花惊冷艳，一枝病叶怯新霜。梦魂厮守徒虚语，生死相忘况异乡。料得泉台较安稳，东风无限拥牙章。
无题六首·其五
作者：王希玉
朝代：清

人生意味假还真，凤泊鸾飘是主因。昵爱逾暌斯愈恋，诚求相等故相亲。甘萦枕魇双方未，苦带梭肠一缕辛。悔惜河梁一携手，创痕渗作土花新。
无题六首·其六
作者：王希玉
朝代：清

平生伉俪兼师友，学术英伦世界先。始识造端夫妇论，鸢飞鱼跃自由诠。切磋道义兹无望，宝爱悲伤讵有年。若就国情衡损益，不徒遗恨抱终天。
无题六首·其四
作者：王希玉
朝代：清

门前车马喧非我，憎未忘情爱更痴。无那众生迷义谛，好从太始證心期。蜂房蚁舍相凌突，马褐牛衣有等差。化翮笼樊霞举易，可怜根性更难移。
遣怀
作者：王希玉
朝代：清

欲从乡语得乡音，南社东安几访寻。还读我书谁把卷，曾相识燕或巢林。怀中置印无人识，江上钞诗待客吟。到此始知邮电贵，家书足抵万黄金。
今日
作者：王平
朝代：清
体裁：古风

今日天气新，取酒会四邻。列坐芳树下，慰此平生亲。肴核虽无多，相对有余欣。春风动百草，春服喜初成。仰看涓涓流，仰聆嘤嘤鸣。抚弦各高歌，曲罢浮云征。人生足欢乐，何用多悲辛。
初夏吟
作者：王平
朝代：清
体裁：古风

春风三月草萌芽，谁家客子远辞家。高馆沉沉昼欲暮，胜事自知长咨嗟。行吟坐惜春归去，一春未见桃李花。桃李花飞减却春，繁华一去蹴香尘。成阴结实今何许，欲问悠悠行路人。
挽曾国荃联
作者：王幼山
朝代：清
体裁：联

盛名震九万里外，忆封狐穴扫，胜地收虎踞龙蟠，浴日炳皇图，艳称五瑞崇颁，夹辅酬勋先鲁卫；侍公在三十年前，溯汗马功成，旧部半风流云散，大星沉白下，剩有七兵佐领，同亲易箦感荣哀。
挽曾纪泽联
作者：王幼山
朝代：清
体裁：联

五洲万国尽知名，一身系天下安危，正资彦博立朝，易箦归真公太速；两世三人垂庇荫，卅载之涓埃报称，现佐元勋开府，执鞭竭节我维虔。
挽曾国荃联
作者：王幼山等
朝代：清
体裁：联

南服河山凭整顿，喜氛消大地，依然虎踞龙蟠，四海尽倾心，似唐汾阳，似汉博陆；北门锁钥镇雍容，讶天坏长城，遽尔星沉台折，九重亲洒泪，半伤元老，半哭苍生。
夏日招同毛子霞徐臞庵周金山赵双白张研铭汉度董苍水沈雪峰诸子集用双白韵
作者：王广心
朝代：清

掉臂兵戈际，如君行路难。江山同放逐，歌哭互悲欢。市迹寻梅尉，乡心梦橘官。一身天地窄，只是酒乡宽。
夏日邀陈昌箕魂惟度许九日周釜山小集依韵酬陈昌箕
作者：王广心
朝代：清

偶与仙翁草阁期，清尊碧簟昼栖迟。才名不忝三君后，人物能谈万历时。绮季行藏岩桂老，少陵家国杜鹃知。可堪日暮山阳笛，泪落江城自咏诗。
大梁行送林平子
作者：王广心
朝代：清

燕山四月槐雨凉，酒徒击筑官道旁。骊驹欲鸣惨将发，为君慷慨歌大梁。大梁昔当全盛日，裂土苴茅建宗室。魏殿旌旗斗北翻，汴宫花石城东密。定王宪王皆好才，樊楼窈窕东堂开。诚斋旧帖龙文写，乐府新题凤管催。黄河如带萦天阙，舞榭歌钟几时歇。兔苑宾朋白雪樽，鹍弦士女金梁月。中原千里接神京，叔父勤王更勒铭。鸡犬愿随淮桂老，鱼龙忽厌蔡河平。一朝风雨金堤决，杀气苍茫鼓声绝。龙章十叶赤帝孙，却并铜人水中没。沧桑变易八九年，我来欲渡愁无船。宫阙崩颓半深泽，狐狸踉跳空荒烟。偶逢遗老驱豚出，端礼门中招共入。银楼藻井荇带穿，玉殿螭头土花涩。因言此殿西北隅，飞廉九仞凌清虚。浊河波浪埋不得，依稀绣栱临椒除。我登兰雪轩，更倚端清阁。空梁夭矫堕盘龙，古柏阴森少调鹤。下寻石洞风翛然，黄尘不到秋光先。云英既死梵灯灭，谁从此地求神仙？呜呼此景当年识，近日传闻更萧瑟。华栋都输少府钱，碧甍尽入空王宅。河山君到莫重论，艮岳吹台总不存。但得晴天看少室，短衣落日过夷门。
寄怀张鞠存年兄
作者：王广心
朝代：清

黄叶秋蝉忽满林，客愁况是别离侵。张骞槎去明河隔，贾傅书来痛哭深。渐有清霜浮画角，更无流水入瑶琴。谁怜此夜淮南梦，丛桂青青露不禁。城南别业近何如，白板双扉暮色虚。秋草不知王粲井，画桥犹记伯通居。湘帘对酒明镫夕，木榻弹棋听雨余。不信阑干苦相忆，倚来愁绝雁行疏。
寄怀张鞠存年兄·其一
作者：王广心
朝代：清

黄叶秋蝉忽满林，客愁况是别离侵。张骞槎去明河隔，贾傅书来痛哭深。渐有清霜浮画角，更无流水入瑶琴。谁怜此夜淮南梦，丛桂青青露不禁。
寄怀张鞠存年兄·其二
作者：王广心
朝代：清

城南别业近何如，白板双扉暮色虚。秋草不知王粲井，画桥犹记伯通居。湘帘对酒明镫夕，木榻弹棋听雨余。不信阑干苦相忆，倚来愁绝雁行疏。
尚书墓道行
作者：王广心
朝代：清

茸城北郭清明路，士女提壶拜坟墓。纸钱飞尽浊酒乾，还向落花深处坐。杨柳阴阴栝柏晴，尚书墓道满啼莺。牲碑滴露行人泪，石马嘶风故国情。老人指点为余说，尚书百岁高清节。第宅张苍赐予隆，丘山郭泰呼号切。宰木无端又百年，根株蟠亘叶相连。祠荒蜀相春应老，剑挂徐君树可怜。子孙繁衍如嘉木，玉树琼枝代相续。剪伐谁忧召伯棠，青葱不改莱公竹。蹉跎奕世有兰孙，二俊才名众所尊。贫贱那知公子贵，衰迟偏受少年恩。配边万里哀笳急，木叶山头对相泣。苏武丁年鬓已非，钟繇丙舍嗟何及。军纸抄家尽赐庄，墓田门帖更凄凉。十围老柳千寻柏，官吏商量到北邙。匠石操斤仰而立，小者为薪大论值。昔日马下信陵坟，今日牵牛到家石。鄂君飞鹢正抡才，南国楩楠岂在哉。轮囷生为华栋用，松楸死作济川才。昨日三江秋水阔，木兰楫戒沙棠发。青雀舟中有白云，麒麟冢上无黄叶。荒隧西风我重过，石人瞪目雨滂沱。君不见燕昭墓表千年木，既遇张华可奈何。
岁暮送孝持
作者：王广心
朝代：清

读书台畔钓鱼矶，彼美谈经过竹扉。羽扇才名三俊重，乌衣子弟六朝非。云生枳棘鸾偏集，霜扑蒹葭雁欲归。莫道春风开径早，岁寒心事隔年违。
怀友
作者：王广心
朝代：清

昔日燕台侧，相为踏雪歌。君恩移白日，乡信断黄河。兰惠秋偏歇，风霜晚较多。短衣吹觱篥，独奈岁寒何？
潘山人至自辽左得季给谏消息
作者：王广心
朝代：清

塞外潘生到日边，满朝惊喜帛书传。王修负担真千里，季布髡钳竟隔年。华表鹤归愁自语，纥干鹊下冷相怜。知君醉后攀牛角，一种先皇鄗上田。短辕一哭去长安，铁岭金州道路难。搔首有天垂北斗，断肠无客对南冠。管宁木榻经秋破，苏武群羝落日寒。那信圣恩思直谏，画图别苑两回看。
潘山人至自辽左得季给谏消息·其一
作者：王广心
朝代：清

塞外潘生到日边，满朝惊喜帛书传。王修负担真千里，季布髡钳竟隔年。华表鹤归愁自语，纥干鹊下冷相怜。知君醉后攀牛角，一种先皇鄗上田。
潘山人至自辽左得季给谏消息·其二
作者：王广心
朝代：清

短辕一哭去长安，铁岭金州道路难。搔首有天垂北斗，断肠无客对南冠。管宁木榻经秋破，苏武群羝落日寒。那信圣恩思直谏，画图别苑两回看。
直方夜过忆卧子谈诗
作者：王广心
朝代：清

偶逢宋玉过西邻，把酒重论故国春。一榻早悬陈仲举，《九歌》亲授屈灵均。衣冠白社沉秋草，宾客黄初散洛尘。醉里寒星空自数，天门骑尾竟何人。
赠别澹归和尚
作者：王广心
朝代：清

身世飘零梦屡更，云山只抵一尘轻。曾求铁汉楼边死，偶向金吾杖底生。野寺梅花窗窈窕，空林杜宇路凄清。谁怜海鹤心无系，又挂蒲团得得行。
送向西昆使蜀
作者：王广心
朝代：清

廿年不到西川路，捧诏今看使者行。乱后草堂江燕在，春华剑阁杜鹃鸣。桥边旧迹怀司马，山下新祠吊孔明。尚有焚香诸父老，相持杯酒话销兵。
送荔裳
作者：王广心
朝代：清

上客征帆昨夜过，江村风雨别愁多。东山自慰苍生望，郢市空怜《白雪》歌。野寺开樽栖鹳雀，空梁拨棹散鼋鼍。承明到日应前席，须话桑田总逝波。飘零十载阖闾城，酒后悲歌白发生。却为雷霆思帝德，偏从鸟雀话交情。青云启事才名重，画鹢趋朝羽扇轻。早望故人喧列戟，东南紫气有逢迎。
送荔裳·其一
作者：王广心
朝代：清

上客征帆昨夜过，江村风雨别愁多。东山自慰苍生望，郢市空怜《白雪》歌。野寺开樽栖鹳雀，空梁拨棹散鼋鼍。承明到日应前席，须话桑田总逝波。
送荔裳·其二
作者：王广心
朝代：清

飘零十载阖闾城，酒后悲歌白发生。却为雷霆思帝德，偏从鸟雀话交情。青云启事才名重，画鹢趋朝羽扇轻。早望故人喧列戟，东南紫气有逢迎。
送董苍水游楚粤
作者：王广心
朝代：清

先朝直节董侍郎，锄奸拜杖投南荒。百粤山川恣吟啸，至今岩壑垂光芒。康乐登临千载绝，苍梧黯淡漓江咽。铁城铜柱漫崔嵬，木客山猿自清切。侍郎之后君也才，文章早压黄金台。时无孔融不荐士，《天人三策》空归来。丈夫壮志凌八极，越水吴山伤偪仄。潇湘万顷九疑烟，我有愁心荡空碧。兴来还看郁林山，八桂堂深客思闲。豆蔻晓风啼翠羽，桄榔残照落乌蛮。其间仕宦都贤者，酌酒论诗袖堪把。铜鼓峰前意慨慷，绿珠渡口人潇洒。劝君莫过柳侯祠，少年失足良可悲。劝君勿谒伏波庙，七十据鞍达者诮。人生功何必勒昆吾鼎，贵何必入中书堂。淋漓翰墨飞夜郎，如君侍郎名亦章。采罢丹砂好归隐，与君谷口话农桑。
同东野夜话
作者：王庆勋
朝代：清

春来最易触愁根，往事从头仔细论。劫外莺花伤杜牧，眼中人物笑桓温。江湖难许寻诗梦，风雨犹堪数酒痕。随意杯盘知未俗，为邀明月不关门。
同棣庵泉孙游豫园
作者：王庆勋
朝代：清

石气连湖气，斜阳并入秋。潮声争港出，云影抱城流。客访花三径，入薰酒一楼。溪山真不俗，最好是清游。
夜泊
作者：王庆勋
朝代：清

远树团烟密，孤帆带露收。江潮三港入，渔火一星浮。乡梦围新月，风声逼晚秋。清笳何处起，哀挟暮云流。
奣子桥舟夜
作者：王庆勋
朝代：清

林黑疑无路，扁舟触浪回。泪多怜短烛，酒劣畏深杯。新月排云出，残钟渡水来。今宵诗梦健，飞过钓鱼台。
浒墅关夜雨
作者：王庆勋
朝代：清

篷背潇潇雨，更深洒未停。湿云围岸黑，残梦逼镫青。夜永沈街柝，风尖飐塔铃。邻舟歌水调，倚枕不堪听。
秋夕舟中书怀
作者：王庆勋
朝代：清

肯负江边月，篷窗灭烛看。风筛虫语细，云裹雁声寒。吮笔诗初就，倾杯酒已残。今宵归梦阻，都被乱峰拦。
红桥舟中即景
作者：王庆勋
朝代：清

芳树丛丛合，春光簇眼前。潮争桥路狭，船护柳阴圆。云划天边雨，村拦草际烟。篷窗无个事，兄弟对床眠。
恭贺东宫庆典
作者：王庆忠
朝代：清

凤辇嫔京不负期，青宫瑞气绕门楣。千秋伉俪谐嘉耦，万国君臣献贺仪。霭霭定占大吉象，关关合咏好逑诗。贮将金屋偿前愿，汉武雄风倍可师。
消夏杂咏
作者：王庆桢
朝代：清

闲却凌云笔一枝，藕花香里且吟诗。平生心事无人会，说与沙鸥傥得知。庭院深深小阁幽，饮思亭畔绿阴稠。四围种得千竿竹，偶有风来便似秋。
消夏杂咏·其一
作者：王庆桢
朝代：清

闲却凌云笔一枝，藕花香里且吟诗。平生心事无人会，说与沙鸥傥得知。
消夏杂咏·其二
作者：王庆桢
朝代：清

庭院深深小阁幽，饮思亭畔绿阴稠。四围种得千竿竹，偶有风来便似秋。
黄鹤楼图
作者：王庆麟
朝代：清
体裁：古风

黄鹤楼高高无极，黄鹄矶头浪不息。何代来游驾鹤宾，至今云气犹五色。传是当年荀叔伟，早受壶符餐白石。绛雪丹成时未来，蘋花溪上寻常忆。登楼西望彩云生，一物飘然堕其侧。宾主留欢出玉书，黄纸新除上清职。临风自整紫荷巾，青丝角髻桃花色。举袂翩翩谢世人，戚友欲留留不得。楼下儿童拍手笑，云中骐骥风生翼。昨日同游市井间，今晨便领神仙伯。烟霄瞬息杳无踪，地上诸君万古隔。芳草萋萋自古今，何年复下淩霄翮？
登城古咏
作者：王序宾
朝代：清

楼台高下入清秋，林木萧萧叶有声。回首西风几兴废，夕阳古寺是梁城。吴时风景楚郊原，终古青山对郭门。舰浦萧条陈郡废，寒鸦数点集孤村。子城仍是旧时军，雉堞参差锁暮云。惆怅九原不可作，刘伶坟对杜康坟。遥塘飒飒响寒芦，觌面双峰近可呼。独自归云庵外立，一钩新月照前湖。
寄家兄春溪
作者：王应垣
朝代：清

折腰犹作吏，甲乙滥科名。君已郎官贵，我为山水行。春云障潍曲，秋月隔沧瀛。天际孤鸿渺，何时向北征。
箬包船纪事
作者：王应奎
朝代：清

有船锐其首，以箬包裹之。名为箬包船，聚泊疑茅茨。浮家无定所，忽湖忽江湄。居货挟土产，擅技兼卜医。中有无良者，行乞同残黎。讵料豺狼心，所志窃童儿。神咒与饼饵，给儿儿辄迷。牵引至船中，毒手恣所为。或为矐其目，或为攦其肢。或屈曲其体，如籧篨戚施。形骸几变尽，父母居然疑。清晨负之出，索钱号九逵。夕仍负以入，倾倒囊中资。数倘有不充，攒刺加鞭笞。苟延此残喘，性命危如丝。有时更肆恶，视彼躯干肥。入之人鲊瓮，饱啖若餔糜。吸儿脑与髓，嚼儿肝与脾。从此筋骨强，便堪耐刀锥。更闻藏秘器，卖以疗尪羸。一七为神膏，索值恒不訾。淫人祈长生，食之甘如饴。又闻湖海滨，茫洋有神祠。神曰抽筋姆，此辈所皈依。重午暨中秋，庙门搴灵旗。群船竞祭赛，以儿为牲牺。祭罢饮福酒，狼籍骼与骴。年来迭败露，官长胥周知。勿问所从来，立毙陈其尸。谓足抵儿命，此外无穷治。不穷其本根，徒然剪旁枝。官长法深刻，胡独偏仁慈。其毒仍滋蔓，其故难寻窥。谁为采风者，听我歌此诗。
题春晴同游西山画卷
作者：王应奎
朝代：清

十里湖山过雨新，酣红娇绿媚残春。笋鞋槲笠斑藤杖，去作看花局里人。
丙寅秋，木犀盛开，诚斋与张功父唱和五首，鲜新帖妥，自然入格，戏用其韵，功父南湖之未逮南溪乎哉
作者：王应辰
朝代：清

未许秋凋霜后林，蕊珠宫里正春深。依然绿树难藏鸟，怪底黄花又散金。插鬓定移妆罢镜，低枝应怯晓来砧。谁知地上婆娑影，不并西垣一样沈。谁把秋花绚满林，西星作意用工深。聿来胥宇香为窟，乃裹糇粮粟是金。柯在好添修月斧，杵寒莫上捣衣砧。小山富贵谁能及，桃李漫山响寂沈。客到疑参薝卜林，此中禅悦味深深。清阴敝院重重盖，凉雨连宵滴滴金。只许为薪烹石鼎，休教作饵点鱼砧。拈花微笑吾无隐，妙悟真堪破积沈。吟秋策杖问园林，极目秋山一径深。扑鼻旃檀花是佛，托身岩岫谷皆金。好尝瓮面椒花露，莫管城南木叶砧。堪羡约斋参活法，千秋酬唱响雄沈。
丙寅秋，木犀盛开，诚斋与张功父唱和五首，鲜新帖妥，自然入格，戏用其韵，功父南湖之未逮南溪乎哉·其三
作者：王应辰
朝代：清

客到疑参薝卜林，此中禅悦味深深。清阴敝院重重盖，凉雨连宵滴滴金。只许为薪烹石鼎，休教作饵点鱼砧。拈花微笑吾无隐，妙悟真堪破积沈。
丙寅秋，木犀盛开，诚斋与张功父唱和五首，鲜新帖妥，自然入格，戏用其韵，功父南湖之未逮南溪乎哉·其二
作者：王应辰
朝代：清

谁把秋花绚满林，西星作意用工深。聿来胥宇香为窟，乃裹糇粮粟是金。柯在好添修月斧，杵寒莫上捣衣砧。小山富贵谁能及，桃李漫山响寂沈。
丙寅秋，木犀盛开，诚斋与张功父唱和五首，鲜新帖妥，自然入格，戏用其韵，功父南湖之未逮南溪乎哉·其四
作者：王应辰
朝代：清

吟秋策杖问园林，极目秋山一径深。扑鼻旃檀花是佛，托身岩岫谷皆金。好尝瓮面椒花露，莫管城南木叶砧。堪羡约斋参活法，千秋酬唱响雄沈。
中秋新月戏简须弥仙
作者：王应辰
朝代：清
体裁：七言律诗

入牖方嗟揽不盈，步檐始觉映前荣。□摧岂是同胡骑，阵偃由来学汉兵。滟滟影分金镜彩，纤纤形带汉钩明。多情天上张京兆，何事双蛾画不成？
夜游曲
作者：王应辰
朝代：清
体裁：五言绝句

燕舞起香尘，莺歌出绛唇。直须灭银烛，恐有绝缨人。
将之繁江和陈荔峰同年赠别诗韵二首
作者：王应辰
朝代：清

偶附青云末，知交曾几人。识君偏恨晚，爱我不嫌真。大雅堪医俗，多文欲馈贫。翻因需次久，得共帝城春。此地忍言别，春风解送行。踟蹰游子意，郑重故人情。落日荒城迥，空山匹马轻。高歌洗兵马，古戍罢长征。
将之繁江和陈荔峰同年赠别诗韵二首·其一
作者：王应辰
朝代：清

偶附青云末，知交曾几人。识君偏恨晚，爱我不嫌真。大雅堪医俗，多文欲馈贫。翻因需次久，得共帝城春。
将之繁江和陈荔峰同年赠别诗韵二首·其二
作者：王应辰
朝代：清

此地忍言别，春风解送行。踟蹰游子意，郑重故人情。落日荒城迥，空山匹马轻。高歌洗兵马，古戍罢长征。
将之繁江和陈荔峰同年赠别诗韵二首丙寅秋，木犀盛开，诚斋与张功父唱和五首，鲜新帖妥，自然入格，戏用其韵，功父南湖之未逮南溪乎哉·其一
作者：王应辰
朝代：清
体裁：七言律诗

未许秋凋霜后林，蕊珠宫里正春深。依然绿树难藏鸟，怪底黄花又散金。插鬓定移妆罢镜，低枝应怯晓来砧。谁知地上婆娑影，不并西垣一样沈。
诸将二首
作者：王应辰
朝代：清

元戎授钺为防边，斥堠传烽未息烟。尽道长驱如卫霍，何人起冢象祁连。群盗纵横藉将才，纷纷白骨葬黄埃。阿谁腾上胡儿骑，却引残军入塞来？
诸将二首·其一
作者：王应辰
朝代：清
体裁：七言绝句

元戎授钺为防边，斥堠传烽未息烟。尽道长驱如卫霍，何人起冢象祁连。
诸将二首·其二
作者：王应辰
朝代：清
体裁：七言绝句

群盗纵横藉将才，纷纷白骨葬黄埃。阿谁腾上胡儿骑，却引残军入塞来？
题苏谦之遗像
作者：王应辰
朝代：清

猗欤素心翁，系出自名族。心地极光明，操行守素朴。方当弱冠年，早赋莪蓼蓼。家政早主持，茕茕叹孤独。曰勤曰俭谦，祖训心膺服。能守复能创，寐夜更兴夙。自恨少年孤，经史未满腹。广延诸名儒，督课儿孙读。兰玉看联翩，翔鸾咏鸣鹿。孙枝继挺秀，芹香歌芳馥。联袂步青云，名场争角逐。门闾日鸿焕，公怀虚若谷。为善益至城，平粜及赈粥。浚河葺学宫，大工总力勠。施惠济急贫，名誉日芳郁。猗欤素心翁，一身备五福。毕生懿行事，悉数难更仆。惟天佑善人，年登七十六。瞻像俨如生，拜手三盥沐。
题赠和斋先生五代同堂图
作者：王应辰
朝代：清

弄孙今喜及其元，掌上明珠分外圆。锡命九重昭国瑞，同堂五叶庆天全。耆英旧踵香山后，莱舞新教孺子先。堪羡添丁添一代，高年此乐过神仙。
所思
作者：王庭
朝代：清
体裁：古风

所思竟惆怅，夜寒风雪深。嗟君重离隔，感此孤旷心。将以路云远，幽梦能见寻。翩然发清兴，为我弹鸣琴。柴门宛如昔，相送在南林。共言别来意，日暮愁邻砧。
晓雨
作者：王庭
朝代：清
体裁：五言绝句

独鸟鸣南园，晓来雨初息。空庭生秋阴，莓苔长寒色。
栈道中作
作者：王庭
朝代：清
体裁：古风

人行山上高，天在山中小。圆晖易沉夜，初阳迟报晓。马走山树巅，飞鸟出其下。云连深洞迷，石缺危桥架。七盘非险途，三秋足清景。日夕留泉声，谁能辨喧静？
潼关
作者：王庭
朝代：清
体裁：五言律诗

关门高锁处，飞鸟不能过。雉堞连群嶂，风烟俯大河。代更千战少，势在一夫多。入夜闻刁斗，军声壮若何！
秋雨遣怀
作者：王庭
朝代：清
体裁：古风

抱病身独闲，起行日云晏。萧条空林中，靡靡秋雨遍。残叶踏饥禽，荒村吠寒犬。虚室静琴书，闲阶冷苔藓。欲愁生计疏，还嗟世情浅。自适在丘园，匪能薄轩冕。悠悠岁月深，闲情谁当遣。
送裙君培
作者：王庭
朝代：清
体裁：古风

夕阳送君去，浩歌成独还。君来山窗下，竹石如我闲。众鸟自栖息，月明溪水间。柴门复谁待，呼童方闭关。
雨后
作者：王庭
朝代：清
体裁：古风

落日残雨馀，林树半昏黑。南山白云闲，淡然见秋色。冷风何凄凄，微微野烟息。归巢鸟更鸣，当户虫还织。惆怅独坐时，悠悠思何极。
挽曾纪泽联
作者：王庭训
朝代：清
体裁：联

博望昔乘槎，青简书勋，鼎吕一言侵地返；武乡今尽瘁，黄杨厄闰，离骚重续问天词。
寄家书
作者：王庭诏
朝代：清

一函游子泪痕封，寄去云山几万重。君到鹤洲江上望，数椽茅屋几株松。
病后过西林万公山房
作者：王庾山
朝代：清
体裁：五言律诗

北渚难为别，西林复见君。一灯秋落叶，双树晚留云。讲席应先到，钟声似旧闻。顿生空外想，身世绝尘氛。
过沈仲飞园亭
作者：王庾山
朝代：清
体裁：五言律诗

词客秋风里，登临意渺然。弹棋春赌墅，载酒夜鸣弦。松径堪携屐，溪流自放船。啼莺如有意，不断落花前。
挽任兰生公
作者：王廉
朝代：清
体裁：联

生别离即死别离，痛弱子老妻，千里幽魂归榭幕；人饥溺由己饥溺，看黄童白叟，一路血泪洒江淮。
和稚威饮杭太史丁香花下
作者：王延年
朝代：清

来向花前倒酒卮，白头应自叹彪之。尽惊晼晚春光老，便觉低徊舞态迟。无力故欹芳草径，有香肯趁海棠时。知他百结何缘解，消息还凭隔岁期。
挽彭玉麟联
作者：王延长
朝代：清
体裁：联

刚能天合撰，志扶日月，诚撼风云，立德立功立言，浩气千秋还岳麓；直与正同符，名震华夷，资兼文武，不淫不移不屈，精灵万里咽江流。
挽曾国荃联
作者：王延长
朝代：清
体裁：联

奠东南半壁河山，卅余年内安外攘，只手扶天，百战下湖湘，允赖中兴元老；绵侯伯一门带砺，四行省服教畏神，不忘没世，千秋祀蒋阜，讴思尽瘁两江。
挽曾国藩联
作者：王延长
朝代：清
体裁：联

尽瘁武乡侯，千秋臣极；望隆新建伯，一代儒宗。
顾亭林访陈顾侍郎野王遗迹
作者：王廷享
朝代：清

海隅风物纪来真，策策探幽不厌频。浮世难逢千岁鹤，断碑如对六朝人。沧桑几度名犹在，金紫何缘梦再亲。寂寞亭林湖畔冢，只余荒寺伴青磷。禅关寂寞几更迁，尘幌萧然古佛边。一旅勤王悬日月，千秋护法黯风烟。清光渺渺平湖远，灵迹悠悠片石传。为问九原逢故主，舍身曾否到诸天。
顾亭林访陈顾侍郎野王遗迹·其一
作者：王廷享
朝代：清

海隅风物纪来真，策策探幽不厌频。浮世难逢千岁鹤，断碑如对六朝人。沧桑几度名犹在，金紫何缘梦再亲。寂寞亭林湖畔冢，只余荒寺伴青磷。
顾亭林访陈顾侍郎野王遗迹·其二
作者：王廷享
朝代：清

禅关寂寞几更迁，尘幌萧然古佛边。一旅勤王悬日月，千秋护法黯风烟。清光渺渺平湖远，灵迹悠悠片石传。为问九原逢故主，舍身曾否到诸天。
黄鹤楼
作者：王廷伟
朝代：清
体裁：五言律诗

未识蚕丛路，先登黄鹤楼。八窗三楚月，半壁大江秋。鞭指晴川阁，灯连杜若洲。何人吹玉笛，使我不胜愁。
游文塔
作者：王廷佐
朝代：清

久裂不周柱，谁复东南造。削顶剌碧空，迷离云作帽。呼吸风两声，环曲独龙道。长安十里城，缩来只一隩。下视苍苍色，可畏亦可悼。
燕市有怀惟度魏子时客楚南
作者：王廷璧
朝代：清

酒散繁台雁影单，十年客梦老渔竿。长镵杜甫沿山斸，短铗冯驩带月弹。回首沧桑皮骨尽，伤心湖海鬓毛残。传来战火三湘满，何处梅花续旧欢。
秋日饮李相国园亭
作者：王廷璧
朝代：清

山容全入画，老树动秋香。露叶萤光湿，风巢鹤梦凉。茶烟生暗竹，酒气霭回廊。莫拟平泉侈，卢鸿一草堂。
邢台
作者：王廷璧
朝代：清

尘土彫残客里颜，马头隐约见雄关。草蒸湿绿长煎雨，云插空青欲占山。流水远通寒棘外，小桥孤卧野花湾。季龙宫殿知何处，惟见苍苔点石斑。
戏联
作者：王廷绍
朝代：清
体裁：联

司中呼小马；堂上坐长麟。
戏联
作者：王廷绍
朝代：清
体裁：联

名医惟扁鹊；良相是长麟。
门联
作者：王廷绍
朝代：清
体裁：联

马骨崚嶒，吃豆吃麸兼吃草；车声历碌，拉人拉马不拉钱。
九月廿一日雨中查核灾黎有作
作者：王廷范
朝代：清

村舍无烟况宿储，荒荒寒雨下平芜。监门绘后添萧瑟，不是东坡笠屐图。
虎阜
作者：王廷范
朝代：清

散尽游人见翠纹，坦然平旷绝尘氛。野僧不识跏趺坐，醉卧盘陀看白云。
挽曾国荃联
作者：王廷训
朝代：清
体裁：联

紫光瞻画像，匡扶景运中兴，溯卅载勋名，江左几人追谢傅；白下侍清尘，愧荷通明疏荐，感七年知遇，岘山何处哭羊公。
挽郭嵩焘联
作者：王廷诰
朝代：清
体裁：联

扬仁讫海外君臣，使畏易、使敬难，看图像遐邦，方知上国名臣，不负九重简畀；过化谢汾阳世业，立学先、立功后，抚等身浩卷，始识中朝元老，更留千古文章。
登天平山
作者：王廷魁
朝代：清

何年巧斫龙门路，侧身石缝迷窘步。分明从此隔人间，梯空仄磴穿云雾。探奇仿佛达天都，松花飘落来虚无。银房石室隐崖谷，山茶活火然僧炉。白云冉冉自来去，半岭钟传泉落处。鲜葩错杂吐幽香，梵宇凌空接仙驭。披襟直上最高巅，下瞰万笏浮春烟。湖光浩渺望不极，琉璃倒映丹霞天。
题陆野塘高士松陵八景
作者：王廷魁
朝代：清

昔贤觞咏地，展卷认幽栖。人领天随趣，家临震泽西。夕阳帆影乱，秋水雁行低。便拟鲈乡去，行吟续旧题。
潞河客怀
作者：王廷鼎
朝代：清

不因王事为谁留，陆困轮蹄水困舟。亲旧杂萦游子梦，雨风并作旅人愁。才疏多怕逢青眼，体健遥知慰白头。一职未容轻簿尉，可堪王粲又登楼。
登铜山绝顶
作者：王廷鼎
朝代：清

第一高峰第一春，梅花香里著閒身。狂吟不怕山灵笑，绝顶题诗有几人。
自遣
作者：王廷鼎
朝代：清

便当卜宅水之滨，携得全家作散人。閒坐溪桥松是盖，醉眠石磴草成茵。未能谐俗难云达，但免干人不碍贫。荠菜调羹菰煮粥，绿藤阴下款亲邻。
斗室吟
作者：王建常
朝代：清
体裁：五言律诗

作室大于斗，栖迟亦自如。不闻今世事，但读古人书。有定千情约，无营一榻余。闲中时俯仰，天地在吾庐。
寄宋柱石
作者：王建衡
朝代：清

三年泲上悲秋客，别后诗情近若何？花岸不辞行处远，柳风偏爱醉来多。也应高唱随鸳鹭，未许长吟到薜萝。圣代即今需献纳，好将词赋奏鸾坡。
赴泲不果
作者：王建衡
朝代：清

捆载诗书上小舟，今春准拟作东游。帆开汶水移花岸，路入梁山问酒楼。到日定知幽兴满，新篇还与故人酬。无端荒歉因循甚，潦倒行装又过秋。
黄鹤楼官胡二公祠联
作者：王开福
朝代：清
体裁：联

忠义仰丹忱，披荆榛，除草莽，十数年扫荡欃枪，巨手拓开新世界；英灵归碧落，扶日月，薄星辰，千万载馨香俎豆，铁肩担却旧河山。
丰台看芍药
作者：王式丹
朝代：清
体裁：古风

雨歇郊坰沙路软，吹袂东风泠然善。巾车小驻访花师，正及春残夏犹浅。千塍白白与朱朱，次第枝头破春茧。粉靥娇黏露液融，霞裳艳拂烟丝卷。平生颇不恋繁华，却为勾留重回眄。昔年曾一到丰台，金埒锦围策疲蹇。漫兴挥来十二章，饮徒歌侣同沈湎。长安合散比浮烟，且与风光共流转。秋官去后孰论诗，喜接山公清兴展。花里林边布席时，冶态横陈香漫衍。举觞四顾久低徊，絪缊夕照相迎饯。临行折得数枝花，五色云衣落并剪。便从灯下办诗忙，坐对浓花毫自吮。红镫正合退之吟，玉盂好是坡公撰。捧诗欲和更踟蹰，遨头岁月生遥缅。那得王微作赋才，笑把一枝犹婉娈。
于忠肃公墓
作者：王式丹
朝代：清

自拚热血洒高穹，只手扶天日月中。旁位安危操上策，外藩影响戮孤忠。苔封石马三春雨，烟暝巢乌万木风。相望鄂王精爽在，灵旗萧飒暮山空。
南中书事
作者：王式丹
朝代：清

禹甸埴坟殊广大，蛮方节钺漫纷纭。欲披角鲤池边草，旋搅都鹅洞里云。孔仅算缗原始祸，卢循入海岂能军？诏书一纸烽烟静，重见侏离拜圣君。
和《梦西陂秋日》韵·其一
作者：王式丹
朝代：清
体裁：七言绝句

一梦秋陂记碧波，低徊小拍石流歌。南和莫便怀归切，赋就梅花岁月多。
和《梦西陂秋日》韵·其二
作者：王式丹
朝代：清
体裁：七言绝句

清凝冰壶更不波，茶烟丈室自高歌。办将双屐春风里，野寺山亭花更多。
和《西郊》韵·其一
作者：王式丹
朝代：清
体裁：五言律诗

纵是喧车马，长怀人境幽。荡胸平野阔，吹面晚风柔。市树多归鸟，投村有习牛。陂塘饶暮景，吾意在沙鸥。
和《西郊》韵·其二
作者：王式丹
朝代：清
体裁：五言律诗

出郊春意早，即目得清幽。绿入杨枝浅，青苏菜甲柔。迷离谁覆鹿，安稳是骑牛。最爱忘机侣，相将赋海鸥。
夏日诸同人小集晚过龙泉寺南风氏园看古松限韵同赋
作者：王式丹
朝代：清
体裁：古风

浃日垂云阴，霂霢细于缕。高斋憺微霁，户外屦方聚。客袂香浮浮，兰气扑檐宇。山公兴味佳，谈笑写胸府。宝翰出䌌缇，家珍粲可数。良宴及萧晨，远心眷野圃。出门风吹衣，入寺日过午。林静或闻钟，粥罢方卧鼓。委委风氏园，怪松森独树。幽寻已夙识，盘桓更摩抚。裹叶郁细烟，润肤溜新雨。偃伏久婆娑，倔疆乍支拄。是时万花残，秾茵为臭腐。卓哉蟠虬姿，荟蔚不敢伍。西邻四古槐，架绿俨列柱。相望各老苍，岁月一仰俯。物态含风霜，冷眼阅今古。莫叹衣上尘，兹游良有取。野酌亦已酣，酬诗集宾主。欲别犹低徊，斜阳罥深坞。
奉诏增修皇舆表院中即事次韵顾书宣前辈
作者：王式丹
朝代：清

瀛洲亭畔静阶除，匼匝槐枝亚碧虚。池面轻风迎散帙，檐牙初日照幡书。共知定本推前辈，未敢传钞付小胥。东观从容参典校，騊駼载笔愧庸疏。栖尘帘阁喜新除，秘册骈罗几席虚。周室职方传旧志，汉家年表效横书。要从鞮鞻增图籍，岂为华离问史胥。理罢缥签方永昼，垂鞭归拂晚风疏。
奉诏增修皇舆表院中即事次韵顾书宣前辈·其一
作者：王式丹
朝代：清

瀛洲亭畔静阶除，匼匝槐枝亚碧虚。池面轻风迎散帙，檐牙初日照幡书。共知定本推前辈，未敢传钞付小胥。东观从容参典校，騊駼载笔愧庸疏。
奉诏增修皇舆表院中即事次韵顾书宣前辈·其二
作者：王式丹
朝代：清

栖尘帘阁喜新除，秘册骈罗几席虚。周室职方传旧志，汉家年表效横书。要从鞮鞻增图籍，岂为华离问史胥。理罢缥签方永昼，垂鞭归拂晚风疏。
宴集诗
作者：王式丹
朝代：清
体裁：古风

臈尾未破春，一岁残一夕。虚堂耿寒光，梅花香著莫。山公兴味佳，饯岁聚诗客。此风念已杳，九衢尘空积。龚汪与二王，先后慨陈迹。复此文字饮，槃桉照幕帟。水陆压段珍，殽蒸丽兰籍。三爵接谈谐，四壁赏古迹。把卷诵清芬，文康遗手泽。书题关世变，毫素感今昔。起步更促坐，汾酒瓮初坼。名酎不虚传，深杯乃络绎。清烟吐烛花，微飙动帘额。节序赴壑蛇，新旧几迁易。东坡岁暮篇，三和忆风格。悤悤三十年，此日足可惜。今幸游师门，唱酬奉砚席。山阿拾香草，云津弄瑶碧。随时境皆佳，觅句地无择。行将踏春芜，东风傍轻策。
惜别谣
作者：王式丹
朝代：清

雨霏霏，风微微，感春客子携春归。蔫红飞尽结杨柳，杜鹃啼瘦腰几围。兰桡划动清歌起，楚尾吴头一千里。谁其遗之金错刀，手把琼英照江水。
拙道人再以豆苗菹见寄
作者：王式丹
朝代：清
体裁：七言绝句

小擘吟笺数寸方，嘉菹分送喜新尝。尚书风格清如许，莫笑平生为口忙。
次《晚凉》韵
作者：王式丹
朝代：清
体裁：五言律诗

过雨初销暑，当风已觉秋。晚开花朵淡，夜语草虫幽。露气依青汉，商声感白头。横塘万杨柳，记得早春不。
次韵和宋牧仲《白田雨夜次顾黄公贳酒不得韵示王方若乔无功诸子》
作者：王式丹
朝代：清
体裁：古风

云拂帘旌香浮阁，蕉屋秋霖湿枯蒻。清閟便似写倪迂，心与篆烟无系著。绕檐琴筑不闻声，逗漏新晴日光薄。从容谈宴披清风，读画却许生徒同。精能神逸有妙理，无上證入禅机锋。刹那尘眼豁天外，琅霄宫阙仙山崇。卧游何处意惝恍，阶前落日馀半弓。
燕垒谣
作者：王式丹
朝代：清

前溪啄晴沙，晴沙裹落花。别院掠微风，微风接飞虫。呢喃只傍觚棱东，侧翅珠帘第几重。䙰褷野鸟湖之涘，朝鸣暮宿菰芦里。不须苦羡雕梁垒，自引双雏拍春水。
睢阳庙二首
作者：王式丹
朝代：清

曾披唐史传遗烈，百战孤城迹不磨。犄角力堪歼寇盗，殒身功已障山河。名先李郭悬青简，血并南雷染碧莎。此日楹间修一拜，阵云边月想悲歌。绣幔烟沉铁面寒，冲冠馀怒尚桓桓。戴天定不偕阿荦，斫地还应灭贺兰。万古岁时尊俎豆，九幽灵爽托筳篿。即今灯火倾城市，彩绘旌旗彻夜看。
睢阳庙二首·其一
作者：王式丹
朝代：清

曾披唐史传遗烈，百战孤城迹不磨。犄角力堪歼寇盗，殒身功已障山河。名先李郭悬青简，血并南雷染碧莎。此日楹间修一拜，阵云边月想悲歌。
睢阳庙二首·其二
作者：王式丹
朝代：清

绣幔烟沉铁面寒，冲冠馀怒尚桓桓。戴天定不偕阿荦，斫地还应灭贺兰。万古岁时尊俎豆，九幽灵爽托筳篿。即今灯火倾城市，彩绘旌旗彻夜看。
秋日共诸同人过圣安崇效二寺·其一
作者：王式丹
朝代：清
体裁：七言绝句

尚书清兴属萧晨，野寺烟光洽主宾。莫讶门前驻车马，官场自有爱閒人。
秋日共诸同人过圣安崇效二寺·其七
作者：王式丹
朝代：清
体裁：七言绝句

曾趁春光碾小车，松龛风叶又秋初。莫言满壁诗篇好，前度刘郎我不如。
秋日共诸同人过圣安崇效二寺·其三
作者：王式丹
朝代：清
体裁：七言绝句

琳宫阳马尚崔巍，碑版苔花对夕晖。多少停骖惆怅处，不须重问李宸妃。
秋日共诸同人过圣安崇效二寺·其二
作者：王式丹
朝代：清
体裁：七言绝句

已公茆屋足茶瓜，记得长安客里家。五十年来重俯仰，当檐一树马缨花。
秋日共诸同人过圣安崇效二寺·其五
作者：王式丹
朝代：清
体裁：七言绝句

扑枣僧寮隔市尘，纵横墨迹照秋旻。孟津声价当时重，未抵杨公千载人。
秋日共诸同人过圣安崇效二寺·其八
作者：王式丹
朝代：清
体裁：七言绝句

延清诗律压群贤，览胜寻题每拍肩。愧比王筠诗十咏，粗知雌霓诵新篇。
秋日共诸同人过圣安崇效二寺·其六
作者：王式丹
朝代：清
体裁：七言绝句

东涂西抺为谁妍，肠腑栖尘不可湔。逢得山僧吟一语，便如花雨散诸天。
秋日共诸同人过圣安崇效二寺·其四
作者：王式丹
朝代：清
体裁：七言绝句

头童楸树草交加，别院荒凉噪晚鸦。尚有金源旧时物，墙根秋雨落槐花。
萧尺木凌歊台图
作者：王式丹
朝代：清
体裁：古风

高堂素壁云气生，葬苍一帧秋山明。矗空巀嶪势千丈，飞流树顶如闻声。借问此景从何得，凌歊台畔青峥嵘。大江东去抱姑孰，天门竦立牛渚横。崇台拔地接星络，湘云巴雪相逢迎。寄奴卖屦作天子，目营八极凭江城。燕秦电扫自豪喜，三千歌舞随霓旌。至今英雄久灰灭，漠然山高而水清。钟山有客癖模仿，坐挥墨沈升斗倾。不为永初绘巡幸，卧游自欲酬生平。桥头策杖者谁子，幅巾潇洒携秋英。毋乃义熙老处士，独依松菊歌闲情。谢宅已荒桓井废，断碑苔蚀留空名。何当野立下幽听，慈姥夜戛琅玕鸣。我来读画三叹息，万年之计徒屏营。凉宵对此且痛饮，西风飒飒灯荧荧。
萧尺木凌歊台图
作者：王式丹
朝代：清

高堂素壁云气生，葬苍一帧秋山明。矗空巀嶪势千丈，飞流树顶如闻声。借问此景从何得，凌歊台畔青峥嵘。大江东去抱姑孰，天门竦立牛渚横。崇台拔地接星络，湘云巴雪相逢迎。寄奴卖屦作天子，目营八极凭江城。燕秦电扫自豪喜，三千歌舞随霓旌。至今英雄久灰灭，漠然山高而水清。钟山有客癖模仿，坐挥墨沈升斗倾。不为永初绘巡幸，卧游自欲酬生平。桥头策杖者谁子？幅巾潇洒携秋英。毋乃义熙老处士，独依松菊歌闲情。谢宅已荒桓井废，断碑苔蚀留空名。何当野立下幽听，慈姥夜戛琅玕鸣。我来读画三叹息，万年之计徒屏营。凉宵对此且痛饮，西风飒飒灯荧荧。
过万泉寺
作者：王式丹
朝代：清
体裁：古风

小驷牵车踏秋影，近郊已觉殊人境。清兴遄飞指万泉，烟林夹路西南永。雨零青陇菜分行，云罨黄塍稻垂颖。缘溪旧是祖家园，板桥压水人迹静。亭馆萧萧浦溆荒，几个残荷敧败梗。前途数折到寺门，一派清池漾野景。池底泉源何处寻，但见凫雏散畦町。招提金碧半凋零，古碑蔓草双趺并。鹅鸭内官留姓名，成化年时谁记省。僧寮翻卷说支那，聊遣烦忧暂时屏。门前报道山公来，当阶一笑趣已领。诸君联步意翛翛，俛仰林塘望中骋。墙根散屧上崇冈，万树梢头出西岭。野马排空岚翠飞，回照波光一千顷。花时咫尺记丰台，醉卧红香梦已醒。薰风转眼动凉飔，吹彻商声合溟涬。坐来清话僧两三，雪色藕丝一柈冷。茶烟禅榻小徘徊，白日西斜暮天迥。归途古刹复经过，槐火石泉饱蒸饼。尘中曾得几清游，撰杖追陪数相订。长须骈叠投新篇，快若辘轳汲修绠。深惭浃月和歌迟，震耳鲸铿手寸莛。公馀兴发更招邀，膏秣从公辔还整。
过盘谷拙道人以豆苗菜见寄用宋山言韵
作者：王式丹
朝代：清
体裁：五言律诗

土膏春应候，山陇豆抽苗。此日尝新好，相思饷客遥。饭香良可佐，酒渴亦凭消。微物成追忆，庐山似隔宵。
送汤逸林入都即致汤西厓编修刘后斋都谏
作者：王式丹
朝代：清

今年早热月在午，千里出门不知苦。闻君欲别饮君酒，酒酣问君向何许。往者汗漫游长安，一峰草堂北道主。白门太史深相知，旅舍乃能致脩脯。名人畸士纷京华，出入马蹄觅俦伍。百尺梧桐阁正开，万丈长虹气能吐。微名得失何足论，相知所贵写肝腑。人生合散风中烟，迸泪晨星讵堪数。归来至竟不称意，卜昼萧条守环堵。丛卉春垂三径云，老松秋亚一枝雨。收身聊乐茗香清，顾影却惭鹿豕聚。乍提补被辞妻孥，复走长安作羁旅。十年往事难重陈，欲归何门行踽踽。故人惟有汤与刘，青琐红兰鸾凤侣。南州榻下好淹留，公孙阁里方延伫。计君到时夏正深，雪藕银桃胜甘乳。易酒一斛浣头尘，提携如意蹋筵舞。余方墨守余幽忧，寂寂徒令笑邓禹。为致两公相问讯，离绪万端凭告语。
题徐昭法先生涧上草堂画兼贻西照头陀
作者：王式丹
朝代：清

鼎湖昼曀龙无所，席藁孤臣泪如雨。香草庵前魂夜飞，臣报其君子肖父。一树冬青半欲枯，枝上灵禽自俦伍。铁函荒井抱遗编，时有风流照毫楮。翛然落墨仿倪迂，寂寂空岩带平楚。当年思肖画兰花，只画根茎不画土。涧上襟情亦似之，自与草堂心独苦。我今读画缅遗风，江南鬼哭珍珠坞。埋骨凭将卖字人，更与流传《表忠补》。好把严陵五百篇，留伴此图共千古。
博青
作者：王式通
朝代：清
体裁：联

韦后宫中双陆博；湘灵江上数峰青。
史梦兰继室田太夫人九十大寿
作者：王式通
朝代：清
体裁：联

贤子业承汉君仲；贞龄高轶宋宣文。
挽张之洞联
作者：王式通
朝代：清
体裁：联

片语入人心，慨念东南民力竭；千秋论相业；较量唐宋主恩多。
挽张百熙联
作者：王式通
朝代：清
体裁：联

人不忍欺，真儒气象曾求阙；名足招谤，老辈忧伤郭养知。
挽张百熙联
作者：王式通
朝代：清
体裁：联

当时任事初心，愿集海内通才，与商教育；积岁幽忧成疾，忍听病中呓语，犹念生徒。
挽张百熙联
作者：王式通
朝代：清
体裁：联

气作山河，何必长桑能续命；名垂宇宙，终期诸葛有来生。
挽汤睿联
作者：王式通
朝代：清
体裁：联

成佛合在人先，入世竟罹罗刹劫；识君无如我晚，哀时长诵析津书。
挽沈同芳联
作者：王式通
朝代：清
体裁：联

就一生科目婚宦而论，殊似随园，福分让前贤，未买名山还损寿；是廿年文章道义之交，初逢燕市，悲怀思往事，重逢春梦了无痕。
挽陆润庠联
作者：王式通
朝代：清
体裁：联

虞渊寒日生同尽；吴苑秋风死未归。
挽麦孟华联
作者：王式通
朝代：清
体裁：联

万物皆流金石止；九天一击凤凰高。
翁文恭生日怆然有感
作者：王式通
朝代：清

党论庐陵语似偏，南人宋室相无缘。未回鹦鹉天家梦，已见牛羊日历编。削籍生前书柏墓，易名地下痛桑田。年年避寿游萧寺，此意能知赖后贤。
贺张百熙60寿联
作者：王式通
朝代：清
体裁：联

后寿州，先广雅，嘏锡宫廷，都从词苑起家，总为冰衔增宠异；记求阙，颂玉芝，风存京国，喜续湘贤佳话，独将金鉴纪勋名。
贺张百熙60寿联
作者：王式通
朝代：清
体裁：联

如此天怀宜寿考；每从真意见经纶。
天妃闸
作者：王彬
朝代：清

清晨登闸望，插流如箭激。未至目已眩，少近舌频咋。下流如镜平，上流如立壁。以指遥度之，相去岂咫尺。跳珠溅沫不暂停，五里以内闻其声。以闸束水水愈怒，狂呼大吼相争衡。我身在闸意已惊，一船早向闸口撑。船腰牢系百条缆，辘轳四面皆纵横。一声爆火船头鸣，千夫著力牵长绳。欲上未上船直立，船前船后传呼急。摇旗鸣鼓何？？，宛共蛟龙争窟宅。官趋吏走齐倥偬，一船努力如升空。后船衔尾复继进，安能预定吉与凶。我船亦须从此入，目眩心摇神恍惚。敢夸忠信涉风涛，此中不少生人骨。
天妃闸
作者：王彬
朝代：清
体裁：古风

清晨登闸望，插流如箭激。未至目已眩，少近舌频咋。下流如镜平，上流如立壁。以指遥度之，相去岂咫尺。跳珠溅沫不暂停，五里以内闻其声。以闸束水水愈怒，狂呼大吼相争衡。我身在闸意已惊，一船早向闸口撑。船腰牢系百条缆，辘轳四面皆纵横。一声爆火船头鸣，千夫著力牵长绳。欲上未上船直立，船前船后传呼急。摇旗鸣鼓何��，宛共蛟龙争窟宅。官趋吏走齐倥偬，一船努力如升空。后船衔尾复继进，安能预定吉与凶。我船亦须从此入，目眩心摇神恍惚。敢夸忠信涉风涛，此中不少生人骨。
避兵吴门经淀山湖即事
作者：王彬
朝代：清

晓发钱家桥，午过淀山湖。湖围三百里，凝望空模糊。见天不见地，白浪千顷铺。阴风砭肌骨，五月思棉襦。仰视讶日小，平眺疑山孤。水阔四无阻，风来八面俱。舟人不解事，强挂十幅蒲。横行蟹爬沙，直上龟曳涂。舟则簸箕若，尔欲糠秕吾。头眩眼迸金，身起足蹈虚。风浪小争竞，性命抵须臾。兵燹警昨日，波涛阻前途。出险复入险，毋乃命矣夫。无奈聊作达，篷窗静结趺。颇闻僮仆欢，前路临姑苏。出舱审所见，盈耳皆吴趋。却顾所来处，残霞横巨区。
七夕同梅岭小饮
作者：王彬然
朝代：清
体裁：七言律诗

碧天如水月如钩，旅客萧然起暮愁。几载将雏同野鹤，两人乘醉望牵牛。露华每怯惊春病，桐叶初飞昨夜秋。乞巧家家欢此夕，莫辞携手一登楼。
登承流山绝顶
作者：王彬然
朝代：清
体裁：七言律诗

遍访名山四十秋，归来格外爱承流。天门雾锁风初启，丹灶苔封药尚留。落日扶筇寻许窦，何时携酒约羊求。漫云老去登临怯，不到峰头不肯收。
赠陈握卿
作者：王彰
朝代：清

琴剑飘零海外游，何期今日识荆州。共推品格无双美，独擅才华第一流。医俗允堪消鄙吝，辅仁真可励清脩。去秋若使归帆急，顽石那从悟点头。
题画豆玉蜀黍
作者：王彰
朝代：清

雨过疏篱蟋蟀鸣，夕阳西下月初生。乡村风景秋来好，一架新凉话豆棚。罗衣初卸露黄肤，累累嵌成万颗珠。最爱佳名同菽粟，秋收满斛不输租。
挽张百熙联
作者：王得胜
朝代：清
体裁：联

讲学遍中华，涉艺术尤重彝伦，是豪杰救时事业；推襟蒙夙惠，瞻灵驾莫亲道貌，摧鲰生怀旧肝肠。
鲫潭霁月
作者：王德元
朝代：清

云脚初收月正悬，寒潭一碧浸长天。珠光荡漾清波里，稳住骊龙此夜眠。
暮春东园题壁
作者：王德名
朝代：清
体裁：七言律诗

幽栖十笏拟维摩，况复琳琅四壁多。两载春游淮上好，半园花事客中过。种松成径芟荆棘，叠石为山绕薜萝。曲榭回廊吟望晚，此生真合老岩阿。
彝陵
作者：王德振
朝代：清
体裁：五言律诗

夷陵古雄镇，城对大江开。地险蛮云合，天寒峡雨来。荆门初弭节，西塞一登台。莫问秦馀事，苍茫但劫灰。
登镇境山楼
作者：王德撰
朝代：清
体裁：五言律诗

极目高楼上，睛开远近村。环山连蜀道，带水绕荆门。四壁峰都护，双流坝独吞。犹欣三峡里，岚翠锁朝昏。
灵隐寺敬步大人原韵
作者：王德棻
朝代：清
体裁：五言律诗

闲访龙泓洞，来登灵鹫峰。冷泉鸣曲涧，怪石偃长松。径僻犹藏寺，山深信有钟。探幽随杖履，老衲笑相逢。
挽彭玉麟联
作者：王德榜
朝代：清
体裁：联

惟我公系天下安危，赤手挽狂澜，衡岳千秋钟间气；以中兴作当朝元老，苍生苏涸辙，大江何处不恩波。
挽曾国荃联
作者：王德榜
朝代：清
体裁：联

忆今春光范曾亲，睹矍铄之精神，方幸砥柱中流，干国栋家，天险长江资重镇；才几日老成殂谢，溯忠勤之敦勉，自怅屏藩边徼，思言景行，情伤异地吊乡贤。
看山楼对雨
作者：王德溥
朝代：清

暑气全凭急雨收，望中景物接天浮。山含鳞甲迷千树，风吼熊罴撼一楼。土润不愁龟兆坼，池翻更爱縠纹稠。生涯自愧多慵放，欲荷蓑衣向陇头。
落镫后里人竞胜复增一夜有作
作者：王德溥
朝代：清

人情苦贪不知止，五夜踏镫兴未已。贫家一盏几踌躇，太仓粒粟漫相拟。宋朝业请增上元，钱氏买添见野史。笙歌合沓既尽欢，星月辉光尽堪喜。好乐无荒忆古风，极盛难继鉴物理。长官方且训勤俭，下里胡为竞奢侈。欲作长镫录鄙词，敬告高人定弗訾。
过高士坞吊太白山人即用其卜居南屏韵
作者：王德溥
朝代：清

几度峰头对暮曛，幽寻不惮往来频。为披榛莽求遗迹，独向烟霞吊隐人。漫稿至今传逸调，深林在昔著间身。遥遥千古谁为侣，冲晦先生可结邻。诡迹早离尘壒外，宁须白眼向人斜。王孙或讶轻捐国，霅水何妨重有家。杖屦半生周海岳，冠裳满目送京华。知兵晓吏奚烦试，广识宏才正未涯。萍踪长寄白云隈，太白山前斸药来。时发清讴还扣石，但逢胜地便衔杯。鹤瓢龙笛依形影，白袷玄巾独往回。昼寝不知门外客，春深一径长莓苔。羽化登仙闻有术，诗成幽邃见还稀。山前无复输田种，林下何缘看鹤飞。寂寞荒坡浇酒盏，凄迷寒雾袭人衣。西湖从尔称高士，十里南屏念所依。
过高士坞吊太白山人即用其卜居南屏韵·其一
作者：王德溥
朝代：清
体裁：七言律诗

几度峰头对暮曛，幽寻不惮往来频。为披榛莽求遗迹，独向烟霞吊隐人。漫稿至今传逸调，深林在昔著间身。遥遥千古谁为侣，冲晦先生可结邻。
过高士坞吊太白山人即用其卜居南屏韵·其三
作者：王德溥
朝代：清

萍踪长寄白云隈，太白山前斸药来。时发清讴还扣石，但逢胜地便衔杯。鹤瓢龙笛依形影，白袷玄巾独往回。昼寝不知门外客，春深一径长莓苔。
过高士坞吊太白山人即用其卜居南屏韵·其二
作者：王德溥
朝代：清

诡迹早离尘壒外，宁须白眼向人斜。王孙或讶轻捐国，霅水何妨重有家。杖屦半生周海岳，冠裳满目送京华。知兵晓吏奚烦试，广识宏才正未涯。
过高士坞吊太白山人即用其卜居南屏韵·其四
作者：王德溥
朝代：清

羽化登仙闻有术，诗成幽邃见还稀。山前无复输田种，林下何缘看鹤飞。寂寞荒坡浇酒盏，凄迷寒雾袭人衣。西湖从尔称高士，十里南屏念所依。
赤壁矶石坊
作者：王德滋
朝代：清
体裁：联

此老亦失志才人，有湖山风月供洒挥毫，聊借鹤梦箫声，送万古奇愁向大江东去；半壁占上头名胜，控吴皖湘衡长留过客，好趁笋香鱼美，学先生后步放一叶中流。
中秋无月
作者：王德爵
朝代：清

月到江南不肯明，良宵风雨又纷纷。何人梁苑歌千里，今夜扬州欠二分。误我寻欢沽斗酒，负他学拜换罗裙。天公或惜思乡苦，故遣嫦娥隐白云。
中秋看月
作者：王德爵
朝代：清

捲帘看明月，月入树林中。为爱月色好，行过曲廊东。皓然见明月，清辉照太空。露珠沾薄袖，唧唧閒秋虫。明月不常圆，我生不常看。少壮能几时，勋业何物换。美人各一方，迢迢隔银汉。世事徒繁华，彩云终易散。独立明月下，搔首无穷叹。
吕笛城明府以海运差附轮遭难闻讣往省垣公馆襄理丧务，感成二绝
作者：王德爵
朝代：清

孝子忠臣萃一门，不堪亲为赋招魂。会看俎豆千秋荐，克绍箕裘幸有孙。如君知己竟难寻，空抱才华少赏音。至此才知元旦谶，居然宦海共浮沈。
吕笛城明府以海运差附轮遭难闻讣往省垣公馆襄理丧务，感成二绝·其一
作者：王德爵
朝代：清

孝子忠臣萃一门，不堪亲为赋招魂。会看俎豆千秋荐，克绍箕裘幸有孙。
吕笛城明府以海运差附轮遭难闻讣往省垣公馆襄理丧务，感成二绝·其二
作者：王德爵
朝代：清

如君知己竟难寻，空抱才华少赏音。至此才知元旦谶，居然宦海共浮沈。
岁残风雨满腹牢骚，拈笔长吟藉舒沈闷二首
作者：王德爵
朝代：清

西风残柝满城哀，挑尽青镫百感来。绿柳何堪经雨雪，紫云深悔出蓬莱。此生事业惟酬梦，来世天公莫派才。自愿无知如草木，和烟和雨老黄埃。桃花林外酒旗飘，曾醉东风听绿幺。昔日疏狂齐阮籍，几人勋业似班超。草非指佞心终直，桐即知音尾已焦。万事不能能饮酒，月明戏举玉杯邀。
岁残风雨满腹牢骚，拈笔长吟藉舒沈闷二首·其一
作者：王德爵
朝代：清

西风残柝满城哀，挑尽青镫百感来。绿柳何堪经雨雪，紫云深悔出蓬莱。此生事业惟酬梦，来世天公莫派才。自愿无知如草木，和烟和雨老黄埃。
岁残风雨满腹牢骚，拈笔长吟藉舒沈闷二首·其二
作者：王德爵
朝代：清

桃花林外酒旗飘，曾醉东风听绿幺。昔日疏狂齐阮籍，几人勋业似班超。草非指佞心终直，桐即知音尾已焦。万事不能能饮酒，月明戏举玉杯邀。
平原道中
作者：王德爵
朝代：清

远朝岱岳过城东，驴背吟哦句未工。荞麦花铺残雪白，疏林枣映夕阳红。人烟渐见荒村里，蛩语偏惊客路中。此去平原有公子，人情可与古时同。
怀内堂弟詹雪樵司马
作者：王德爵
朝代：清

客燕呢喃寄一枝，碧窗水馆细评诗。西风黄叶秋声里，疏雨红镫夜话时。粟影此身同物外，杨花如梦又情痴。屋梁月色思君甚，忆否江南杜牧之。
春日偶成
作者：王德爵
朝代：清

风尘今老矣，且乐我箪瓢。医学传三世，恩波沐五朝。襟怀常落落，心境自嚣嚣。春日浑无事，吟成信手钞。
春暮杂感
作者：王德爵
朝代：清

一樽佳酿小园新，才罢迎春又送春。流水无心滋绿野，落花有梦怨红尘。年华似客留难住，世事如云认不真。逢个蜀僧清话久，宛然明月指前身。
汪清纯夫子题唐六如课儿图七绝三首命步原韵
作者：王德爵
朝代：清

泌水衡门境自幽，即非高隐亦风流。须眉应合推前辈，何尚咿唔未肯休。安贫期继旧家声，不羡人间衣锦荣。手执一经閒课子，襟怀端让老先生。学业从来后胜初，功夫水到自成渠。几多年少巍科掇，记否垂髫读父书。
汪清纯夫子题唐六如课儿图七绝三首命步原韵·其一
作者：王德爵
朝代：清

泌水衡门境自幽，即非高隐亦风流。须眉应合推前辈，何尚咿唔未肯休。
汪清纯夫子题唐六如课儿图七绝三首命步原韵·其三
作者：王德爵
朝代：清

学业从来后胜初，功夫水到自成渠。几多年少巍科掇，记否垂髫读父书。
汪清纯夫子题唐六如课儿图七绝三首命步原韵·其二
作者：王德爵
朝代：清

安贫期继旧家声，不羡人间衣锦荣。手执一经閒课子，襟怀端让老先生。
五佛顶
作者：王德纯
朝代：清

昔年曾向南康过，佛顶俨然五老峰。烟树苍茫迷鹿洞，云岩垠堮露仙踪。位数依稀符节合，形容辉映海天重。久别庐山真面目，风规隐隐一相逢。
普安观
作者：王德纯
朝代：清

久视普安岩谷峻，同人偏欲一优游。莲台望处真还隐，磨蚁行来去反留。太乙阴连杳与似，巨灵擘破浑同俦。登坛始见回峰影，何用昏曛到上头。
殿前龙潭
作者：王德纯
朝代：清

一泓飞泻似银河，分作僧家趣转多。香泛雨花盈石沼，声随钟磬出烟萝。常因手掬轻摇月，纵使风声不起波。临此既能明本性，乘芦度海竟如何。
漫兴
作者：王德纯
朝代：清

迎夏南郊养麦天，乘闲游览诣名禅。几重翠色群峰上，无限烟岚夕照边。祇树有阴眠伏虎，野花无意落啼鹃。同游萃处多英俊，兴到秋毫致洒然。
独往祖越寺
作者：王德纯
朝代：清

独来祖越意閒閒，彳亍徐行曲径间。乱石如迎偏断续，层岩相识尚萦环。振衣身到虬龙背，入洞肩齐罗汉班。年近古稀知不健，丹梯万丈也能攀。
赠龙泉张上人
作者：王德纯
朝代：清

多年老衲却魔关，历尽红尘事事删。静坐蒲团忘昼夜，深参旨偈得清閒。万缘空去心如水，三乘觉来身似仙。偶近上方闻说法，雨花点醒石头顽。
香岩寺
作者：王德纯
朝代：清

风景香岩更不同，诸峰环绕势凌空。层峦拔地连云起，峭壁撑天带雨濛。翠列芙蓉笼佛殿，青抽玉笋表神功。无边胜迹谁能写，图画天开万古雄。
龙泉寺
作者：王德纯
朝代：清

烟霞深锁梵王宫，石壁苍苔路几重。山入半空风作雨，泉流曲涧水为龙。乱摇云影千株树，怒吼涛声万个松。兴至登临浑不倦，夕阳忽听讲堂钟。
三教祖师庙
作者：王德馨
朝代：清
体裁：联

修道之谓教，道不同，教亦多术；主善以为师，善所在，师故无常。
东山书院联
作者：王德馨
朝代：清
体裁：联

地有崇山峻岭，茂林修竹；人当入孝出悌，爱众亲仁。
东山书院联
作者：王德馨
朝代：清
体裁：联

小子当洒扫应对进退；大人学诚正修齐治平。
东山书院联
作者：王德馨
朝代：清
体裁：联

诵书读诗须论世；进德修业欲及时。
乡居门头集句联
作者：王德馨
朝代：清
体裁：联

天文上绘升平象；人语中含乐岁声。
代丹香挽叶茝石树玉
作者：王德馨
朝代：清
体裁：联

陈榻昔曾缘我设；郑经今复共谁谈。
代友挽师张某
作者：王德馨
朝代：清
体裁：联

痛绝六旬年，追思十载栽培，我实曾师张子学；哀哉重五日，赢得一生忠直，人应同吊屈原沉。
代友挽弟某秀才
作者：王德馨
朝代：清
体裁：联

兄弟如今伤我少；功名自昔误人多。
代张桐侯挽周宝珊广文妹倩
作者：王德馨
朝代：清
体裁：联

君学绍濂溪，嘅月冷风寒，憔悴莲花空复爱；我身羁粤国，痛侄孤妹寡，凄凉萱草不胜悲。
代某挽姊
作者：王德馨
朝代：清
体裁：联

有恨忽凋花姊妹；无缘再住屋东西。
代某挽诸孺人
作者：王德馨
朝代：清
体裁：联

春风未茁宜男草；夜雨先摧薄命花。
代潘丹生挽叔少臞
作者：王德馨
朝代：清
体裁：联

画虎诫时闻，幸蔗境春长，晨夕相依刚十载；歌骊声尚在，怅竹林风冷，寻常小别竟千秋。
代潘丹生挽门生黄稚闻孝廉书诰
作者：王德馨
朝代：清
体裁：联

万里正搏鹏，冀云路翔登，定见壮怀酬有日；一朝成赋鵩，痛泉台径赴，空余老泪哭斯人。
代王佩之挽余小泉太史太夫人
作者：王德馨
朝代：清
体裁：联

母教旧曾钦，羡金马玉堂，幸傍门楣叨美荫；女宗今已失，怅钟型郝法，空从裾佩仰慈容。
代陈小衡挽陈我兰明经体芳
作者：王德馨
朝代：清
体裁：联

弃我果何因，溯频年宗族交游，萁豆根荄兰臭味；活人已无算，叹一夕神仙归去，芙蓉城郭玉楼台。
古寺
作者：王德馨
朝代：清
体裁：联

一瓣心香，与闻大道；十年面壁，参透禅关。
哭孟棠大兄
作者：王德馨
朝代：清
体裁：联

同父只此三人，天乎何酷，折我雁行，再世安能联手足；老母而今七秩，兄若有知，离兹燕翼，尔时应亦断肝肠。
夏夜
作者：王德馨
朝代：清

衡门客散静无哗，唧唧虫声透碧纱。消得夜凉清似水，雨余残月在荷花。
太玉洞天山门
作者：王德馨
朝代：清
体裁：联

上足大观，从此登峰须造极；下宜小住，就中饮水好知源。
太玉洞天山门
作者：王德馨
朝代：清
体裁：联

地耸大观亭，惟巨眼人始得门而入；山开太玉洞，具仙骨者请拾级以登。
太阴宫
作者：王德馨
朝代：清
体裁：联

大德曰生，博也，厚也，坤吾母也；小民攸赖，亭之，毒之，圣皆孩之。
尼庵
作者：王德馨
朝代：清
体裁：联

吾辈钟情，是空是色；西来大意，即佛即心。
尼庵
作者：王德馨
朝代：清
体裁：联

色即是空金粟影；我无隐尔木樨香。
戏台
作者：王德馨
朝代：清
体裁：联

后之视今，今之视昔，大抵若此；丝不如竹，竹不如肉，渐近自然。
挽严蓉舫
作者：王德馨
朝代：清
体裁：联

廿六年果证前因，谁教君碧落长游，红尘小谪；十三载葭依旧好，忍睹此灵椿未老，丹桂先凋。
挽任子成夫人
作者：王德馨
朝代：清
体裁：联

半载痛沉疴，将此身留待稿砧，何忍向山头化石；卅年瞻遗范，到尔日追思椓斛，犹共钦林下遗风。
挽任心泉母太夫人
作者：王德馨
朝代：清
体裁：联

生子为广文官，苜蓿阑干，养志十年方爱日；逝世交立秋节，梧桐庭院，惊心一夕忽飘风。
挽内嫂周孺人
作者：王德馨
朝代：清
体裁：联

种豆萎三春，伽叶昙花，到此方征见身处；结缡经一载，布裙椎髻，教人长忆入门时。
挽内弟周某
作者：王德馨
朝代：清
体裁：联

生几何年，方计操端木，智慕陶朱，命也忽教罹此疾；死虽自古，奈上有白头，下遗黄口，天乎何遽夺斯人。
挽叶慧仙菁莪
作者：王德馨
朝代：清
体裁：联

君去太匆匆，留他艺苑儒林，山斗声名尊老宿；我来真草草，携得椒盘絮酒，梅花时节吊诗人。
挽叶茝石树玉
作者：王德馨
朝代：清
体裁：联

君为名教完人，恨天道茫茫，后事偏教留缺陷；我固平生知己，叹泉台渺渺，西风何处哭文章。
挽叶茝英夫人
作者：王德馨
朝代：清
体裁：联

夜月冷香帏，曾惊影幻虚花，惆怅庄姜空望子；秋风飘穗帐，时听声摧落叶，凄凉荀粲黯伤神。
挽周宝珊广文
作者：王德馨
朝代：清
体裁：联

去矣冷官身，遗泽尚留芹藻；悲哉名士死，何人更爱莲花？
挽周问樵妻弟
作者：王德馨
朝代：清
体裁：联

君逝世近重阳，怅风雨满城，明日菊花谁共赏；我悼亡已十载，倘寒台聚首，旧时柳絮好联吟。
挽妻
作者：王德馨
朝代：清
体裁：联

三十年罗隐未成名，身贱更谁怜我独；六七夜荀郎空慰体，家贫未免误卿多。
挽妻
作者：王德馨
朝代：清
体裁：联

死若有灵，定证涅槃三世界；生何薄命，枉陪措大十年穷。
挽姊
作者：王德馨
朝代：清
体裁：联

感病在初秋，痛这番风雨摧残，触目忍看花姊妹；结缡才数月，惨尔日凤鸾分拆，殓身犹着嫁衣裳。
挽曾小石谐
作者：王德馨
朝代：清
体裁：联

君去茫茫，想李贺有才，定斟酌玉楼赋草；我来惘惘，叹石崇无子，任飘零金谷园花。
挽李菊君封翁全英
作者：王德馨
朝代：清
体裁：联

君向习陶公致富之书，幸家运方隆，绕膝儿孙争鹊起；我昨读元相悼亡之作，知泉台有伴，齐眉夫妇并鸾骖。
挽某翁
作者：王德馨
朝代：清
体裁：联

仙逝三春，樾荫忽倾悲我甚；身羁千里，萍踪未定哭君难。
挽谢仁山明经徐英亲家
作者：王德馨
朝代：清
体裁：联

三载联姻，愧小儿豚犬，分列东床，赢得生前亲倚玉；一朝成佛，叹丽句夫容，名留西射，敢从死后强争墩。
挽阎春畦骑尉
作者：王德馨
朝代：清
体裁：联

儒服效前驱，历劫刀兵，自昔天留余地在；军门推上客，运筹帷幄，至今人叹将才空。
挽陈丹香棻
作者：王德馨
朝代：清
体裁：联

善士一乡称，虽系累三年，公论依然留月旦；故人寸草在，奈羁魂千里，夜台何处觅家山。
灯幔
作者：王德馨
朝代：清
体裁：联

吩咐看灯人，缓行几步；叮咛司鼓者，漫打五更。
灵峰洞
作者：王德馨
朝代：清
体裁：联

论石之奇，直使米襄阳下拜；喜山之僻，未许谢康乐来游。
灶君
作者：王德馨
朝代：清
体裁：联

对天幸无获罪处；祭灶原非献媚心。
灶君
作者：王德馨
朝代：清
体裁：联

神居五祀之先，尚祈福我；士为四民之首，敢效媚君。
灶君
作者：王德馨
朝代：清
体裁：联

获罪果无由，何必王孙工祷媚；闻声多不忍，须知君子远庖厨。
痘神庙
作者：王德馨
朝代：清
体裁：联

主持天上琼花种；呵护人间玉笙班。
痘神庙戏台
作者：王德馨
朝代：清
体裁：联

歌回月殿珠方润；曲记霓裳豆正圆。
罗汉洞洗心泉
作者：王德馨
朝代：清
体裁：联

愧我尘心犹未净；问谁诗骨是真清。
贺张汇川襟弟入泮
作者：王德馨
朝代：清
体裁：联

小乔果得英雄婿；武帝先储将相才。
贺池太夫人六十
作者：王德馨
朝代：清
体裁：联

母生与重九日菊花，并留晚节；我愿献三千年桃实，为祝遐龄。
贺鋆恩侄新婚
作者：王德馨
朝代：清
体裁：联

你弱冠未成名，从今佐读有人，莫便抛荒黄卷业；我兄嫂久守志，但愿作羹新妇，相将孝养白头亲。
赠婿吴肇基集句联
作者：王德馨
朝代：清
体裁：联

凡事须留有余地；君子不欲多上人。
赠雁山某道人
作者：王德馨
朝代：清
体裁：联

所居在红尘不到处；相逢已白发欲生时。
阎王殿
作者：王德馨
朝代：清
体裁：联

漫道理无凭，观羿奡之卒灭，禹稷之必昌，自古皆显昭果报；须知天莫测，彼盗蹠以寿终，颜回以夭死，此中正别具权衡。
雁山灵岩寺
作者：王德馨
朝代：清
体裁：联

万峰尽透剔玲珑，亦造物无心为结撰；一石也离奇变幻，是山灵故意显神通。
雨后小斋独坐
作者：王德馨
朝代：清

檐溜初停日已斜，坐看树影上窗纱。悠扬琴韵风敲竹，滴沥脂痕雨洗花。老去世情如嚼蜡，春来诗思又萌芽。小斋莫更嫌岑寂，鼓吹新添两部蛙。
飞霞洞山亭
作者：王德馨
朝代：清
体裁：联

一片江山，何年图画；四时风景，此地楼台。
龙母宫
作者：王德馨
朝代：清
体裁：联

母以德格天，昔向苍山著灵异；龙因时行雨，今当大旱慰云霓。
感兴
作者：王心敬
朝代：清

坐久林风发，翩翩吹予袂。悠然有会心，乃在山东际。陟岫望邹鲁，渺渺目难继。岂必道远长，哲人早已憩。徘徊歧路侧，日午阴未霁。浩歌泪盈把，寸心将何寄。归来濯玉女，天空白日丽。
感秋
作者：王心敬
朝代：清

何事浮游似梦游，西风吹雁又林丘。半生空负千秋志，一夜常怀万古忧。芳树望中惊落叶，碧溪眼底泻寒流。白头看破历来妄，且摘黄花当酒筹。
秋夜
作者：王心敬
朝代：清

一心甘亩亩，念载卧茅庐。不计动名晚，何知岁月除。更深滋露冷，月朗逼星疏。头白明镫里，优游尚著书。
江楼
作者：王必蕃
朝代：清

五岳归来后，看山又北楼。西风飞雁急，落日乱蝉愁。帆影匆匆去，河声浩浩流。京华回首处，千里暮云浮。
天山碑歌
作者：王必达
朝代：清

万松郁蟠天为黑，上有虬螭护名刻。行人交说大唐年，仰视碑文身手侧。毡椎下拜施拓工，往往震撼鸣雷风。或登或降戒勿语，明神呵斥居巃嵷。西陲佳拓璠玙同，好事携过崤函东。贞观欧虞伟书体，结构虽异姿仍雄。突厥高昌拜且舞，照耀天山矜武功。姓名磊磊将剥落，审视方能辨官爵。上公陈国居第一，唐之班郑侯君集。文皇几不食熊蹯，青史堪追超与吉。此碑峨峨高插云，建者左屯卫将军。姜氏行本刊其勋，万钧薛氏亦大将，监门中郎尤纷纷。野火不焚石不破，千载中原足流播。夷言翻作科舍图，壮气封罢狼居胥。九成宫本夸上上，台池避暑真区区。老弃毛锥守边塞，片幅摩挲终日对。谁云赑屃险难攀，在我茫茫幅？内。
天山碑歌
作者：王必达
朝代：清
体裁：古风

万松郁蟠天为黑，上有虬螭护名刻。行人交说大唐年，仰视碑文身手侧。毡椎下拜施拓工，往往震撼鸣雷风。或登或降戒勿语，明神呵斥居巃嵷。西陲佳拓璠玙同，好事携过崤函东。贞观欧虞伟书体，结构虽异姿仍雄。突厥高昌拜且舞，照耀天山矜武功。姓名磊磊将剥落，审视方能辨官爵。上公陈国居第一，唐之班郑侯君集。文皇几不食熊蹯，青史堪追超与吉。此碑峨峨高插云，建者左屯卫将军。姜氏行本刊其勋，万钧薛氏亦大将，监门中郎尤纷纷。野火不焚石不破，千载中原足流播。夷言翻作科舍图，壮气封罢狼居胥。九成宫本夸上上，台池避暑真区区。老弃毛锥守边塞，片幅摩挲终日对。谁云赑屃险难攀，在我茫茫幅�内。
赴饶州
作者：王必达
朝代：清

明湖如镜橹声柔，云影天光豁远眸。差喜鱼龙安大壑，且陪鸥鹭过前洲。苍茫吴楚思高咏，浩渺沅湘忆旧游。为语南山须记取，待输片石送归舟。
题八大山人画
作者：王必达
朝代：清

胜国有遗民，心比巢由苦。作画弗求工，超超谢规矩。烟云花鸟熊，初苦无意取。奇宕不可名，天然生媚妩。赝鼎资纷纭，兼金索市贾。效颦乃奇丑，西施反遭侮。十年竭冥搜，今朝始快睹。我如作者怀，万物皆尘土。纵笔入混茫，眼底忘今古。白秃及石涛，好手难悉数。空门文字禅，应推第一祖。悬之雪色壁，萧萧下风雨。
送杨春州之皖
作者：王志湉
朝代：清

烟水一孤舟，知君作皖游。客心溪碓转，世路布帆浮。弱弟撑家累，衰亲抚稚忧。区区衣食事，奔走入羁愁。
京邸屡谒翁覃溪先生鉴赏古帖并为题宋芝山所画陶园图
作者：王志瀜
朝代：清

熙朝文献属公多，高卧云松静玉珂。台阁于今闲白传，轩斋满壁画东坡。挥毫遒绝人俱老，鉴古哑然昔半讹。自愧王乔尘两舄，容携拜具礼维摩。竹树茅檐二华西，画图何幸得新题。春帆细雨怀邗上，明月流虹落渭溪。珊网一时名辈盛，长城五字古人齐。从今不怅仙凡隔，洞口桃花有路蹊。
京邸屡谒翁覃溪先生鉴赏古帖并为题宋芝山所画陶园图·其一
作者：王志瀜
朝代：清

熙朝文献属公多，高卧云松静玉珂。台阁于今闲白传，轩斋满壁画东坡。挥毫遒绝人俱老，鉴古哑然昔半讹。自愧王乔尘两舄，容携拜具礼维摩。
京邸屡谒翁覃溪先生鉴赏古帖并为题宋芝山所画陶园图·其二
作者：王志瀜
朝代：清

竹树茅檐二华西，画图何幸得新题。春帆细雨怀邗上，明月流虹落渭溪。珊网一时名辈盛，长城五字古人齐。从今不怅仙凡隔，洞口桃花有路蹊。
定州题壁
作者：王志瀜
朝代：清

沙碛城荒带雨痕，溪添秋水渡黄昏。远烟深处双禽没，平野苍然一塔尊。雪浪空盆遗石在，兰亭定本几人存。频来未忍匆匆去，旅舍凝怀坐又温。
新春入省介休道中有作
作者：王志瀜
朝代：清

听讼云中亦静缘，黄尘乌帽感华颠。汉槐沽酒还今日，灞柳怀乡又一年。水带冰流波有骨，山当雪霁树无烟。乍离水绕山环地，万里春风到马前。
灞上偶成
作者：王志瀜
朝代：清

秋风灞上老杨枝，策骑重来又几时。我祇无心成厉揭，河流深浅自参差。晴烟瓦屋野人家，屋上青山一缕斜。林树何嫌霜气拂，丹黄转得傲春花。
灞上偶成·其一
作者：王志瀜
朝代：清

秋风灞上老杨枝，策骑重来又几时。我祇无心成厉揭，河流深浅自参差。
灞上偶成·其二
作者：王志瀜
朝代：清

晴烟瓦屋野人家，屋上青山一缕斜。林树何嫌霜气拂，丹黄转得傲春花。
五佛顶
作者：王志翰
朝代：清

奇峰峭立欲摩天，一径崎岖入渺然。僧榻暂眠身似蝶，飘飘还欲上高巅。
普安观
作者：王志翰
朝代：清

盘回鸟道碧萝牵，历尽层峦到洞天。忽见群峰来脚下，始知身已在云边。
自龙泉乘车由双峰至香岩寺
作者：王志翰
朝代：清

己就香岩路，龙泉一望迷。探幽欣目朗，揽胜任车迟。绿树看难尽，青峰别作奇。谁云仙境渺，时至白云居。
西阁夜
作者：王志翰
朝代：清

精蓝结搆碧云间，清夜优游乐意关。仙境乍看松郁郁，龙泉时泻水潺潺。参差四面高峰绕，皎洁中天片月弯。狮口犹传无尽意，钟声响彻万山间。
读常理斋老伯爱吟草及殉节录谨赋一律
作者：王志翰
朝代：清

骂贼当年气至刚，儒臣风节比颜张。清新诗句留寰宇，皎洁忠心达庙堂。昔岭愁云空漠漠，浣溪清韵自汤汤。英灵应是归天阙，祠仰昭忠俎豆香。
香岩寺值雨
作者：王志翰
朝代：清

石上云初合，窗前雨乍浮。烟埃收岭外，瀑布挂峰头。坐听泉声急，行看树色幽。欲归心尚恋，清趣更相留。
龙泉寺
作者：王志翰
朝代：清

闻道龙泉别有天，今朝放眼一欣然。初逢甘雨滋群翠，更当晴日锁轻烟。怪石峥嵘形欲搏，高峰罗列势相连。襟怀阔落收奇趣，世上培塿尽可捐。
五佛顶
作者：王志鳌
朝代：清

森然五佛白云居，倒挂孤松路转奇。有意振衣凌绝顶，心知走险不如夷。
南泉庵
作者：王志鳌
朝代：清

有心欲访蓬瀛路，无意还来羽客居。好是天台今误到，桃花深处鸟声迟。
普安观
作者：王志鳌
朝代：清

崚嶒狭路步时艰，到处游人意乍閒。翠见面前排树树，青看脚底起山山。墙边花色今犹古，洞里仙人去不还。安得云中来白鹤，岧峣佛顶不愁攀。
狮子峰
作者：王志鳌
朝代：清

逸气峥嵘梵宇前，尔宜高卧护龙泉。綵球欲问抛何处，三五中天月正圆。
自龙泉乘车由双峰至香岩寺
作者：王志鳌
朝代：清

西阁踟蹰别，出门趣更真。云飞知送客，花笑欲留人。径转泉声细，车停鸟语新。遥看仙境出，掩映别嶙峋。
香岩寺值雨
作者：王志鳌
朝代：清

空山四月乍惊秋，晓启疏窗满目幽。玉塔初看云影重，龙池旋听水声浮。峰排四面青逾出，树列千重翠欲流。本是龙眠著色画，淋漓又与米家侔。
龙泉寺
作者：王志鳌
朝代：清

石径逼青霄，袤延步屣劳。回头千嶂合，仰面一峰高。塔置悬崖峻，亭依古壁牢。上方群动息，泉响自滔滔。
东宁友人贻丹荔数十颗有作
作者：王忠孝
朝代：清
体裁：七言律诗

海外何从得异果，于今不见已更年。色香疑自云中落，苞叶宛然旧国迁。好友寄缄嫌少许，老人开箧喜奇缘。馀甘分啖惊新候，遥忆上林红杏天。
偕任子田游东阿山中
作者：王念孙
朝代：清

出郭眄遥岑，极目暧葱茜。局步陟崇冈，幽境齐所愿。扪萝俯翳屏，披榛诧凌乱。触穴发殊响，心寂乃能辨。林密天光微，径转石状变。落日映前峰，后顾采逾绚。夕霭薄空翠，势与飞鸟散。缅想临淄侯，灵躅留山县。彳亍寻旧溪，临风一长叹。
晚泊湖口
作者：王念孙
朝代：清

落日澹湖津，远水平于掌。云间万树浮，天末孤烟上。靡靡渚花静，摵摵蒹葭响。空翠漾我舟，川光夕滉漭。遇物聊自适，地僻任俯仰。清风左右来，习习形神爽。浩歌酌余霞，曲尽延幽赏。睇彼孤雁飞，独掠平芜往。
河间道中遇雷雨作
作者：王念孙
朝代：清

连山走云气，掣电相追飞。风吹白草短，雨卷黄埃来。霹雳迸我前，嵯峨为之隳。驱车石梁下，惝恍精魄迷。漠漠斗神鬼，惨惨横蛟螭。腾翻曜躔坼，陟落银潢低。苍昊不可仰，孤光激轮啼。百谷同一声，下上争喧豗。移时吐羲魄，斜曛暄湿衣。长虹驰远景，飞挂荒城西。行行日已暮，仆马同疲饥。谢尔朱门子，高堂戒勿垂。
空翠亭
作者：王念孙
朝代：清
体裁：古风

我游空翠亭，遂蹑空翠窟。仄处迷向背，昼光寒不入。高壁散长风，到面作飞雪。积阴带江声，冷中石骨裂。钩络枯藤幽，剥啄古扉缺。虚寺钟一声，客魂堕漻泬。尘氛此俱隔，惟有仙气结。愿得托茅茨，终焉养疏拙。
空翠亭
作者：王念孙
朝代：清

我游空翠亭，遂蹑空翠窟。仄处迷向背，昼光寒不入。高壁散长风，到面作飞雪。积阴带江声，冷中石骨裂。钩络枯藤幽，剥啄古扉缺。虚寺钟一声，客魂堕泬。尘氛此俱隔，惟有仙气结。愿得托茅茨，终焉养疏拙。
野望
作者：王怀孟
朝代：清

万里动秋色，三湘愁远吟。湖云高不散，江水自来深。霜冷孤村树，月明何处砧。寒衣谁可寄，惆怅到如今。
七月七日登盘龙山莲峰阁
作者：王思训
朝代：清

铁骑金戈失翠丘，谁家笑语在针楼。浮云身世三年泪，落日关河百战秋。天外不来青鸟使，沼边空忆赤龙游。欲消旅恨凭香阁，一水盈盈隔女牛。
山居
作者：王思训
朝代：清

本非逃世者，胡以碧山藏。居爱愚为谷，行殊智作囊。野花春涧落，流水石桥香。勿笑躬耕拙，人情澹泊长。
怀化驿晚行
作者：王思训
朝代：清

阴逼千山暝，林深觅路遥。疏镫疑野戍，残雪辨危桥。驿僻卒多悍，途长仆易骄。夜中搔短发，愧杀霍嫖姚。
易隆别故人
作者：王思训
朝代：清

别泪多于酒，尊前莫易弹。恐伤游子意，不尽故人欢。塞雁呼秋旅，江枫倚暮寒。来朝远凝望，云树雨漫漫。
己未七夕用玉溪韵
作者：王恕
朝代：清

乌鹊年年管别离，涉秋髡首助佳期。试看清汉横分处，又是浮槎欲渡时。天上白榆长历历，西来青鸟故迟迟。寸心此夜千回结，不断虫声恼鬓丝。
杂体次韦苏州韵
作者：王恕
朝代：清

蠹鱼恣贪饥，编简偷齧蚀。妄想神仙寿，不复分黑白。典谟何炜煌，缥缃为装饰。微虫偶伤残，明者生疑惑。河洛出图书，天地留声色。龙龟欲呈祥，蠹鱼何时息。步出城南门，道逢采桑女。衣沾草头露，心在机上绪。阴阴叶正肥，戢戢蚕可数。游丝千尺强，空来天际舞。文绣被人间，谁知寒女苦。
杂体次韦苏州韵·其一
作者：王恕
朝代：清

蠹鱼恣贪饥，编简偷齧蚀。妄想神仙寿，不复分黑白。典谟何炜煌，缥缃为装饰。微虫偶伤残，明者生疑惑。河洛出图书，天地留声色。龙龟欲呈祥，蠹鱼何时息。
杂体次韦苏州韵·其二
作者：王恕
朝代：清

步出城南门，道逢采桑女。衣沾草头露，心在机上绪。阴阴叶正肥，戢戢蚕可数。游丝千尺强，空来天际舞。文绣被人间，谁知寒女苦。
滟滪石
作者：王恕
朝代：清

高峰缥缈白云屯，云气冥濛书欲昏。江带蜀山奔楚峡，天留巨石捍夔门。蛟龙窟穴根无极，象马分明水有痕。劫火几回然又熄，瞿塘依旧一卷尊。
牧牛词
作者：王恕
朝代：清

童儿长成何所求，农家职守惟牧牛。春风著物百草长，驱牛啮草来沙洲。童知牛性不择草，遇丰茸处俱堪留。乘闲好弄三孔笛，绿杨影里声悠悠。天上日车休轣辘，少待吾牛饱其腹。牛得饱兮安吾心，牛不饱兮愧吾牧。不施鞭朴牛驯扰，顺牛之性无机巧。牛蹄行，牛尾摇，背上闲闲立春鸟。高下陂陀任所之，牛日服兮牛不知。呜呼司牧尽如此，人间那受饥寒死！
登太白楼
作者：王恕
朝代：清

翠螺山前江水清，采石矶上山烟横。王孙一去无消息，万古江山空复情。忆昔星精初破梦，天上神官亲抱送。暂令金宿歇光芒，要使人间识麟凤。一朝名字闻金阙，狂歌痛饮君王侧。题诗不识高将军，一曲清平留不得。浔阳白日风翻波，夜郎宵雨瘴烟过。到处天涯感流落，逢场啸傲从讥诃。归来偶过青山趾，牛渚茫茫月如水。两浆船头著锦袍，醉吟百尺沧波里。船在江心月在天，江妃月姊斗婵娟。翻身一跃骑鲸去，长庚炯炯光依然。至今明月清风夜，疑有笙鹤来山巅。
过十八滩
作者：王恕
朝代：清

补天乘块截江流，今古惊涛咽暮秋。万石棱棱争出水，千崖叠叠曲行舟。猿啼频下孤臣泪，日落重增旅客愁。惶恐滩头征雁断，几人回首望神州。
挽张之洞联
作者：王恕仁
朝代：清
体裁：联

定国家摄政规模，承统艰难，赖我公推诚翊赞；际学界过渡时代，老成凋谢，恃何人援手提撕。
挽吴恭亨母联
作者：王恩初
朝代：清
体裁：联

俄日犹讧吾疆，天遽丧军国民母；孟欧成教厥子，我崇拜新旧学师。
不寐口占
作者：王恩浩
朝代：清

宵长体弱热难胜，帘捲窗前豁溽蒸。蕉影一堆风织乱，柝声三击露华凝。偷油黠鼠时缘架，冒火飞虫欲扑灯。我自清醒人自睡，拓开眼界烛瞢腾。
九月既望蔡氏景贤书屋张筵赏菊率成七绝六章并五排一首
作者：王恩浩
朝代：清

栽得淩霜菊，幽香绕砌边。谱传彭泽后，派得济阳延。隙地三弓辟，疏篱六枳编。高枝全著露，细蕊半含烟。选种分盆植，移根带土迁。开成云五色，塞破屋三椽。佳号龙须锡，芳名虎齿传。朝衣馀古制，如意妙天然。品目标牌记，花葩压架鲜。欹风颤竹外，傲雪佔梅先。游赏邀人共，栽培赖主贤。张灯开夜宴，折柬启宾筵。小雨尘清俗，虚堂境若仙。屐声知客到，岕片唤童煎。香熟中山酿，甘分下若泉。盟寻莲社约，坐比笋班联。烂漫花围壁，酣嬉酒泛船。争猜枚胜负，喜脱帽蹁跹。画设陶公像，诗分杜老笺。感时怜大阮，玩世笑张颠。狂尚容吾辈，颜看霁老天。云收千里净，月放一轮圆。良会诚堪惜，閒情未许捐。烛光摇醉脸，花影落吟肩。佳话申前席，清游订后年。馨香期共葆，此乐永绵绵。
九月既望蔡氏景贤书屋张筵赏菊率成七绝六章并五排一首
作者：王恩浩
朝代：清

桃李鲜妍久厌看，未厌风雨已阑珊。争如千朵君家菊，洗尽铅华独耐寒。种分虎齿与狮毛，瘦影亭亭品自高。傲骨崚峋难入世，恰宜清供对吾曹。主人位置各相当，绛白分明配紫黄。中有一枝倍奇特，花开并蒂宛莲房。叠盆为架烛为台，已载山翁载酒来。何事天公弄狡狯，雪花偏逐菊花开。酒酣耳热尚能狂，拇战争衡閧一堂。人意争如花意淡，骤经风雪识炎凉。酸风瑟瑟怯衣单，烛灺羹残兴亦阑。天似怜人归去晚，故教冷月出云端。
九月既望蔡氏景贤书屋张筵赏菊率成七绝六章并五排一首·其一
作者：王恩浩
朝代：清

桃李鲜妍久厌看，未厌风雨已阑珊。争如千朵君家菊，洗尽铅华独耐寒。
九月既望蔡氏景贤书屋张筵赏菊率成七绝六章并五排一首·其三
作者：王恩浩
朝代：清

主人位置各相当，绛白分明配紫黄。中有一枝倍奇特，花开并蒂宛莲房。
九月既望蔡氏景贤书屋张筵赏菊率成七绝六章并五排一首·其二
作者：王恩浩
朝代：清

种分虎齿与狮毛，瘦影亭亭品自高。傲骨崚峋难入世，恰宜清供对吾曹。
九月既望蔡氏景贤书屋张筵赏菊率成七绝六章并五排一首·其五
作者：王恩浩
朝代：清

酒酣耳热尚能狂，拇战争衡閧一堂。人意争如花意淡，骤经风雪识炎凉。
九月既望蔡氏景贤书屋张筵赏菊率成七绝六章并五排一首·其六
作者：王恩浩
朝代：清

酸风瑟瑟怯衣单，烛灺羹残兴亦阑。天似怜人归去晚，故教冷月出云端。
九月既望蔡氏景贤书屋张筵赏菊率成七绝六章并五排一首·其四
作者：王恩浩
朝代：清

叠盆为架烛为台，已载山翁载酒来。何事天公弄狡狯，雪花偏逐菊花开。
五月十日登爱菊亭谒靖节祠二首
作者：王恩浩
朝代：清

清风拂拂夕阳斜，郭外村居四五家。夹道荆篱青刺袖，沿堤瓜蔓白生花。沙平草细牛羊卧，塔古亭欹鸟雀哗。剧羡此邦留胜迹，与山并寿水无涯。高风久仰千秋后，遗址来寻五月中。晋宋雄图巢幕燕，江山胜迹雪泥鸿。四围屏障群峰矗，两股湖波一线通。怅望古今谁嗣轨，李唐未造有司空。
五月十日登爱菊亭谒靖节祠二首·其一
作者：王恩浩
朝代：清
体裁：七言律诗

清风拂拂夕阳斜，郭外村居四五家。夹道荆篱青刺袖，沿堤瓜蔓白生花。沙平草细牛羊卧，塔古亭欹鸟雀哗。剧羡此邦留胜迹，与山并寿水无涯。
五月十日登爱菊亭谒靖节祠二首·其二
作者：王恩浩
朝代：清

高风久仰千秋后，遗址来寻五月中。晋宋雄图巢幕燕，江山胜迹雪泥鸿。四围屏障群峰矗，两股湖波一线通。怅望古今谁嗣轨，李唐未造有司空。
六月望夜忆家
作者：王恩浩
朝代：清
体裁：七言律诗

萍浮蓬转菊江边，儿女无知尚少年。地远曾劳书再寄，天清已见月三圆。苦无蒲鸽能消暑，非忆莼鲈也吐涎。斗米千钱柴四百，故乡回首益茫然。
冬至午后余与吴弟登爱菊亭后塔薄暮唤舟渡湖至江滨品茶而归
作者：王恩浩
朝代：清

孤塔巍然矗半空，登临一览尽西东。绵飞芦白寒难禦，锦染枫丹日尚烘。天暮云生将酿雪，江深潮退不因风。离乡千里身偏健，可奈匆匆岁又终。游山已倦夕阳斜，唤渡邛须兴尚赊。一叶扁舟聊拍桨，三间矮屋试烹茶。欲酬茗价囊如洗，归认沙堤路不差。犹忆故乡风景好，五峰相对是吾家。
冬至午后余与吴弟登爱菊亭后塔薄暮唤舟渡湖至江滨品茶而归·其一
作者：王恩浩
朝代：清
体裁：七言律诗

孤塔巍然矗半空，登临一览尽西东。绵飞芦白寒难禦，锦染枫丹日尚烘。天暮云生将酿雪，江深潮退不因风。离乡千里身偏健，可奈匆匆岁又终。
冬至午后余与吴弟登爱菊亭后塔薄暮唤舟渡湖至江滨品茶而归·其二
作者：王恩浩
朝代：清

游山已倦夕阳斜，唤渡邛须兴尚赊。一叶扁舟聊拍桨，三间矮屋试烹茶。欲酬茗价囊如洗，归认沙堤路不差。犹忆故乡风景好，五峰相对是吾家。
十字碑
作者：王恩浩
朝代：清

江上麒麟几高冢，大节如山摇不动。十丈丰碑表墓门，幽光能贲泉台宠。十字乃出尼父手，二千年来骨不朽。特笔能存让国心，片石争得名山寿。字迹剥落苔藓青，拿攫犹作蛟龙形。阳冰之篆斯邈隶，对此不觉成蝘蜓。小儒目论好苛细，真赝往往以臆计。辙迹纵云未至吴，千里何难尺书寄。观乐久流上国声，表微讵悖春秋意。讫今访古蓉江湄，字青石赤形模奇。若非至圣亲题字，安得风雷护断碑。
咏物
作者：王恩浩
朝代：清

老蛟起陆泽龙潜，阅世茫茫百感添。蝶使无才威已挫，蚁王有智弱能兼。空馀豪怒凭蛙轼，莫遏横行剪蟹钳。吮血蚊多肤噬虱，谁将丑类付昆炎。
寿张少泉先生七十即用其自寿原韵
作者：王恩浩
朝代：清

松柏常经百岁春，典型群仰老成人。齐眉梁案端风度，纵目虞渊慨日沦。板荡不妨仁者寿，衣冠犹是古之民。名缰利锁消除尽，张翰而今有替身。游宦梁园溯旧踪，循名两录荐书中。衙前草映琴堂绿，门下花簪杏苑红。撰述素钦韩笔健，清贫遑惜阮囊空。廿年沧海归帆速，偕老田园意本同。幼安高致属龙头，飞鹤新添石屋筹。宾客尊罍开北海，人伦冠冕重南州。能除遁世烟霞癖，定是前生福慧修。摆脱尘缨消俗状，冥鸿千仞共悠悠。尘海风波两度过，山居啸傲意如何。渊明篱下今栽菊，子美檐前旧补萝。福禄永绥鸠刻杖，呢喃来贺燕盈窠。茶馀酒后康疆盛，颂献箕畴不算多。束马归耕下噀田，壶中静养自然天。不言周鼎三缄口，新筑陶庐一息肩。只有高吟消永昼，能捐俗虑足延年。昔贤斗酒堂边住，亦号遗民亦散仙。傥来富贵本浮云，况值苍头起异军。北阙蒿莱谁过问，西山薇蕨孰同群。幸留黄耇持风教，快睹斑衣趁日曛。赓续耆英开盛会，扶轮大雅共徐君。
寿张少泉先生七十即用其自寿原韵·其三
作者：王恩浩
朝代：清

幼安高致属龙头，飞鹤新添石屋筹。宾客尊罍开北海，人伦冠冕重南州。能除遁世烟霞癖，定是前生福慧修。摆脱尘缨消俗状，冥鸿千仞共悠悠。
寿张少泉先生七十即用其自寿原韵·其二
作者：王恩浩
朝代：清

游宦梁园溯旧踪，循名两录荐书中。衙前草映琴堂绿，门下花簪杏苑红。撰述素钦韩笔健，清贫遑惜阮囊空。廿年沧海归帆速，偕老田园意本同。
寿张少泉先生七十即用其自寿原韵·其五
作者：王恩浩
朝代：清

束马归耕下噀田，壶中静养自然天。不言周鼎三缄口，新筑陶庐一息肩。只有高吟消永昼，能捐俗虑足延年。昔贤斗酒堂边住，亦号遗民亦散仙。
寿张少泉先生七十即用其自寿原韵·其六
作者：王恩浩
朝代：清

傥来富贵本浮云，况值苍头起异军。北阙蒿莱谁过问，西山薇蕨孰同群。幸留黄耇持风教，快睹斑衣趁日曛。赓续耆英开盛会，扶轮大雅共徐君。
寿张少泉先生七十即用其自寿原韵·其四
作者：王恩浩
朝代：清

尘海风波两度过，山居啸傲意如何。渊明篱下今栽菊，子美檐前旧补萝。福禄永绥鸠刻杖，呢喃来贺燕盈窠。茶馀酒后康疆盛，颂献箕畴不算多。
感事
作者：王恩浩
朝代：清

升平未久复疮痍，大厦已无一木支。突厥思倾唐社稷，匈奴欲紊汉官仪。空闻黄阁承三旨，屡见乌台奏四其。二百年来恩泽尽，牛毛法令乱如丝。
戏占
作者：王恩浩
朝代：清

科头赤脚无拘束，散发袒胸且放歌。暑气虽浓心自淡，何妨乾浴学东坡。
晓望
作者：王恩浩
朝代：清

衙鼓鼕鼕报晓天，披衣拭眼醒酣眠。窗前蕉叶青犹捲，郭外杨枝绿倒悬。风静江心平似镜，云生山腹直如烟。登高北望遥相忆，知在蓬莱浅水边。
晚眺
作者：王恩浩
朝代：清

蝉鸣渐歇鸟声稀，浪拥沙痕漫石矶。一幅天然妙图画，绿阴隙处片帆飞。
晴
作者：王恩浩
朝代：清

久旱忽逢霖渥沛，新晴好听瀑悬淙。画梁语燕衔泥湿，绿树鸣蝉托荫浓。风涌潮头知水涨，雨馀山顶尚云封。一犁已足秧苗活，谁道天心不爱农。
有感
作者：王恩浩
朝代：清

宇宙腥膻寄一身，纷纷花样尽翻新。天然面目留真相，莫怪东施不效颦。
端午
作者：王恩浩
朝代：清

令节逢端午，离乡兴尚佳。江流黄带束，山色绿衙排。旅宿梁间燕，繁声井底蛙。蒲樽聊一酌，奚必动愁怀。
自嘲
作者：王恩浩
朝代：清

阮籍狂犹昔，嵇生体渐孱。苦无田二顷，幸有屋三间。觅食原非易，浮萍尚未还。何时骑鹤背，一举到琅寰。
蛛网
作者：王恩浩
朝代：清

月光西下月沈晖，树底檐头广设围。谁道经纶汝满腹，张罗只为一身肥。
解闷
作者：王恩浩
朝代：清
体裁：五言律诗

素性刚难折，逢人百不宜。忘贫惟饮酒，解闷只吟诗。雕鹗盘千里，鹪鹩寄一枝。亨屯关命数，动定任天随。
赵焕文茂才殉节纪四首
作者：王恩浩
朝代：清

政策纷更忧变夷，祸胎隐伏有谁知。横流苦乏扁舟渡，倾厦伤无一木支。草野犹思周正朔，朝廷已改汉官仪。诸公衮衮皆胡孔，独让先生大节持。鄂州兵动卓旌旂，芒闪欃枪射紫薇。周鼎已沦惟一死，商芝不采竟全归。圆光秃顶新官制，秋色惊心旧禁闱。忠义如君今有几，空含悽泪向谁挥。莽莽乾坤作战场，争雄南北欲分疆。似闻袖诏来陶谷，无复挥戈继鲁阳。六合纷纭完独往，千秋名义重三纲。遗书字字皆真实，可与西台记并藏。当宁原无负扆才，仓皇退避剧堪哀。虐非嬴政楚氛恶，位摄刘婴汉祚颓。禾黍从新沾雨露，栋梁如故荷栽培。他年史笔知何似，能否搜幽到草莱。
赵焕文茂才殉节纪四首·其一
作者：王恩浩
朝代：清

政策纷更忧变夷，祸胎隐伏有谁知。横流苦乏扁舟渡，倾厦伤无一木支。草野犹思周正朔，朝廷已改汉官仪。诸公衮衮皆胡孔，独让先生大节持。
赵焕文茂才殉节纪四首·其三
作者：王恩浩
朝代：清

莽莽乾坤作战场，争雄南北欲分疆。似闻袖诏来陶谷，无复挥戈继鲁阳。六合纷纭完独往，千秋名义重三纲。遗书字字皆真实，可与西台记并藏。
赵焕文茂才殉节纪四首·其二
作者：王恩浩
朝代：清

鄂州兵动卓旌旂，芒闪欃枪射紫薇。周鼎已沦惟一死，商芝不采竟全归。圆光秃顶新官制，秋色惊心旧禁闱。忠义如君今有几，空含悽泪向谁挥。
赵焕文茂才殉节纪四首·其四
作者：王恩浩
朝代：清

当宁原无负扆才，仓皇退避剧堪哀。虐非嬴政楚氛恶，位摄刘婴汉祚颓。禾黍从新沾雨露，栋梁如故荷栽培。他年史笔知何似，能否搜幽到草莱。
重九再谒靖节祠
作者：王恩浩
朝代：清
体裁：七言律诗

叠嶂南环水绕东，危亭兀立草蒙丛。茱萸未插登临后，篱菊何存感慨中。从古只闻强项贵，而今偏解折腰工。先生五斗非能浼，气运难回典午终。
闻省中急变
作者：王恩浩
朝代：清

旧兵撤尽练新兵，纪律纷纷事变更。广募虎狼归槛柙，错将蜂虿作干城。长官岂必头颅好，隐患已从肘腋生。强国如此真妙法，火鎗先试武元衡。
雨
作者：王恩浩
朝代：清
体裁：五言律诗

一雨连三日，敲窗尚未休。江潮将决岸，夏令竟行秋。清旭浓云蔽，灵湖惨雾稠。皖公山对望，益动杞人忧。
题陶灿文引觞自酌图七首寿张少泉先生七十即用其自寿原韵·其一
作者：王恩浩
朝代：清
体裁：七言律诗

松柏常经百岁春，典型群仰老成人。齐眉梁案端风度，纵目虞渊慨日沦。板荡不妨仁者寿，衣冠犹是古之民。名缰利锁消除尽，张翰而今有替身。
中崖寺访古三十韵
作者：王恩诰
朝代：清
体裁：古风

生平有奇嗜，爱作名山游。况闻中崖胜，前贤迹尚留。好古乃素心，短棹放中流。舟行至山口，阴翳草木稠。登岸望东皋，仿佛丈人沟。杂花生满树，蝉鸣响未休。寻碑剔苔藓，沿溪树鹭鸥。奇哉唤鱼池，命名何取由？胡为陆放翁，遗像置山湫？旁有打儿窝，相传子可求。古刻半剥蚀，隐约蟠螭虬。山僧弄狡狯，顽石穷雕锼。突如来双虎，卧在山之陬。不啸亦生风，耽耽骇双眸。流杯池上池，读之苦难周。壁间龙蛇影，珍奇过琳球。剥落如败堵，应为山灵筹。对此发长叹，望古生烦忧。缓步度石梁，林壑转清幽。凉风飒然来，万木鸣萧飕。危崖撑半壁，隐隐墨光浮。元明差可辨，唐宋杳难搜。况乎秦汉前，古意空绸缪。矫首望三峰，天际碧油油。山有翠微字，铁画兼银钩。传云山谷书，气象迥不侔。其馀亦现奇，模糊难兼收。嗟余生也晚，古人成荒丘。坐令嗜古怀，抑郁不能瘳。会当乘天风，狂歌遍十洲。
为蝶道人作梅花放歌
作者：王恩诰
朝代：清
体裁：古风

我生有癖若逋仙，一卧罗浮三千年。仙蝶道人强我起，墨沈淋漓污长笺。胸中浩气不可遏，千奇百怪笔头颠。奋臂急书风雨快，如见虬龙空际撑云烟。老干纵横恣奔放，新枝簇簇锋棱坚。夜色迷离寒月白，此景直界香雪天。古来徐熙称妙手，二谢以后失其传。四顾茫茫谁知者，令我神往孤山高士之尊前。
保定道中
作者：王恩诰
朝代：清
体裁：七言律诗

一堕红尘四十年，休教慧果证金仙。半生历尽兵戎险，万古难销骨肉缘。大鸟不鸣终绝俗，少微有象自在天。名山何处栖猿鹤，风雨时萦太华巅。
兰
作者：王恩诰
朝代：清
体裁：五言绝句

或称王者香，或兆宜男瑞。具此不言芳，端合佳人佩。
后游中崖作
作者：王恩诰
朝代：清
体裁：古风

中崖三峰郁青苍，侵云逼汉天风扬。有水马耳望太行，不能攀跻空彷徨。我生好古久膏肓，携伴重来恣翱翔。残碑断碣收不遑，云洞石壁侵肌凉。玉泉甘冽似琼浆，能消痼疾沁诗肠。林壑前日经繁霜，点染青绿杂丹黄。山容清丽异寻常，青女素娥斗新妆。路险草滑心恐惶，披云拨雾挹天光。山僧笑我真倔强，一登巅顶喜欲狂。古刻磨灭不可望，要窥真迹终茫茫。振衣独立千仞岗，侧身西望送夕阳。可招三辰引凤凰，势与峨眉争低昂。我欲留之裹糇粮，一俟仙人下大荒。中间或遇费长房，俯首愿求缩地方。俄顷骨肉聚一堂，永团圆兮寿而康。
夜坐
作者：王恩诰
朝代：清
体裁：五言律诗

凉月下空庭，阶前如积水。墙阴促织鸣，草际青燐起。孤客醉三更，怀人嗟万里。《离骚》一卷书，重读秋声里。
天生井铭
作者：王恩诰
朝代：清
体裁：古风

开辟兮鸿蒙。鱼鳞屋兮龙□□。贝阙兮珠宫。光射潜虬兮在中。幽深旷渺兮，灵宅是宗。如为屋漏兮，上与天通。巉崖峭壁怪石嵯峨以蛤兮，嗟鬼斧而神工。瑟蹜慄危惧而谨懔兮，若廑余之渊衷。观大化之自然兮，实灵异之独钟。渊泉而时出兮，免灌溉夫农功。兴云吐雾兮，浩泽沛乎苍穹。亿万斯年兮，养而不穷。
客中立春
作者：王恩诰
朝代：清
体裁：七言律诗

客邸逢春不算春，当歌对酒总怆神。思家强画平安竹，索句若干富贵人。误重功名轻骨肉，肯同花柳溷风尘？年来壮志难销去，且咏朝阳入凤闉。
客中立秋
作者：王恩诰
朝代：清
体裁：五言律诗

秋风容易过，逝者竟如斯。岁月惊人世，功名笑我迟。思家惟有梦，久客反多诗。且把《离骚》咏，时倾酒一卮。
客中送春
作者：王恩诰
朝代：清
体裁：古风

东风何事苦相催，子规声里春欲回。朝来旅人检诗草，要饯东君酒一杯。浅绿深黄高低树，如树行旌夹官路。且将清酒浇芳尘，试问春归何处住？落花片片逐春风，如何春归人未归？可怜楼头征妇泪，惜春不肯为春挥。我欲折取长堤柳，稳系韶华不放走。何妨四时皆春声，恨无旋乾转坤手。去年送春故园中，山妻煮酒荐碧筒。洒向东风各惆怅，应忍阶下段落红。今年人与春俱渺，路隔云山千万绕。男儿底事要封侯，此生误煞春多少。连宵风雨声更赊，深闺犹自卜灯花。百年三万六千日，不过春归走天涯。天涯若有春归处，我愿与春同归去。春酒春花供一生，阅世八千春常曙。
寄家子欣刺史用前韵·其一
作者：王恩诰
朝代：清
体裁：古风

古有扁鹊子，不能治膏肓。君德如威凤，反不能高翔。此中穷达理，我欲问彼苍。或者君子道，闇然而日章。前年持斧柯，敷政耻张皇。化民以不争，郅治追陶唐。新诗写性天，临风举玉觞。回首看俗吏，到眼何微茫。
寄家子欣刺史用前韵·其三
作者：王恩诰
朝代：清
体裁：古风

举目皆如此，出门何所之。安得素心人，相与济斯时。滔滔江汉水，东流总不移。楼桑一躄叟，使我动遐思。
寄家子欣刺史用前韵·其二
作者：王恩诰
朝代：清
体裁：古风

世道需寸亟，尺勿悔蹉跎。我辈终不用，其奈苍生何？俗子少挟持，无力挽天河。时穷节弥劲，坚白任淄磨。
寄家子欣刺史用前韵·其四
作者：王恩诰
朝代：清
体裁：古风

先生不可作，斯道有谁传？闭门当谢客，寂坐近枯禅。心境绝尘垢，袅袅看炉烟。知君有深意，相应得大年。
小鸟枯枝
作者：王恩诰
朝代：清
体裁：七言绝句

独向高林占一枝，啾啾噪到夕阳时。山禽亦有不平处，诉与西风恐未知。
懋功交卸新政有感
作者：王恩诰
朝代：清
体裁：古风

森森松柏树，根在山之阿。妾本冰雪姿，清操未足多。一朝蜚言入，弃去将如何？所遗小儿女，新妇贪且苛。夺儿锦绣裳，解女双玉珂。饥寒不愿复，况乃当沉疴。弃妇太可息，忧思焉可磨？
旅夜
作者：王恩诰
朝代：清
体裁：五言律诗

鸡声催落月，旅况客愁真。戎马关山远，烽烟鼓角新。乡音悲断雁，世事误批鳞。不问升沉故，精金炼此身。
有感
作者：王恩诰
朝代：清
体裁：古风

古人在官时，素餐耻尸位。治民如治家，心力两交瘁。古人弃官时，讴歌起谁嗣？甘棠去后思，民心耿不置。匪惟民念官，官亦思民义。官民两不忘，结此缠绵意。我昔守懋功，辛勤劳抚字。好恶与民同，边夷绝窥伺。三年期功成，不虞中道弃。心血耗年馀，一朝如敝屣。揽辔意踟蹰，空洒苍生泪。但愿后来人，惠泽期广被。廉吏不可为，此语原非戏。而我重家声，不肯为贪吏。两袖穆清风，室家若浮寄。居傍忠烈祠，忠魂时阿庇。从此天一方，两地劳相思。家书半平家，薪米时告匮。膏粱非所望，未尝饱蔬食。有嫂年八十，甘旨缺供事。家口空嗷嗷，何以长童稚？远道苦饥寒，西江不可致。忧忧我心思，颠倒昏神智。因自讼生平，何干造物忌？无乃将玉成，诸艰因历试。天道远难知，方寸终不易。老幼本生存，何常非天赐。焉知非蒙泉，生机由此遂。无为远别离，使人心多悸。安得费长房，为缩边陲地。团圆骨肉思，一官何足异。葆此清白身，万物皆我备。
桃花鸭子
作者：王恩诰
朝代：清
体裁：七言绝句

东风送暖到芳洲，三月桃花逐浪流。最爱山家驯鸭子，波光荡破碧油油。
梅花·其一
作者：王恩诰
朝代：清
体裁：五言绝句

枝头十分春，巡檐堪素琴。寒香入夜清，冷月来相映。
梅花·其三
作者：王恩诰
朝代：清
体裁：五言绝句

老干颇纵横，新枝亦瘦硬。风雪满空山，色香一何盛。
梅花·其二
作者：王恩诰
朝代：清
体裁：五言绝句

玉骨兼冰肌，雅兴高人近。空山风雪中，颇饶色香韵。
梅花·其四
作者：王恩诰
朝代：清
体裁：五言绝句

老树著花迟，复被冻云裹。东风一夜催，才开三两朵。
梅花白鹤
作者：王恩诰
朝代：清
体裁：七言绝句

□□□□□□□，曾掠坡仙八月槎。华顶归来风雪里，一钩残月伴梅花。
梅鹤
作者：王恩诰
朝代：清
体裁：古风

朔风乱吼满崖壑，寒雪欲落不肯落。长啸一声天为春，山中闲煞冲霄鹤。
残芦信天翁
作者：王恩诰
朝代：清
体裁：七言绝句

游鱼不到浪花中，正是荒寒水泽空。镇日残芦岩上立，任人笑指信天翁。